НАМУНАЛИ УЙЛАР ҚУРИЛИШИ НАЗОРАТИ КИМНИНГ ЗИММАСИДА? - Ўзбекистон овози газетаси\nЁки қурилиши назоратсиз қолган уйлар, овораю сарсон одамлар ҳақида\nЙигирма йилдан бери ўқитувчилик қиламан, ойлик маошим 1 миллион 400 минг сўм. Бир миллион сўмини ҳозир яшаётган ижара уйимга тўлайман, қолгани нимага етиши мумкин? Дўсту-биродар, қариндош-уруғлардан ёрдам олиб намунали уй учун 840 минг сўмлик кредит тўловини қилиб келаётган эдим. 3 нафар фарзандимнинг каттаси контракт асосида университетда ўқийди. Бундан ташқари, оиланинг кундалик харажатлари ҳам бор. Аҳволимни тасаввур қилиб кўринг. Шу каби муаммолар ва ташвишлар оғирлик қилдими, инсульт касаллигига чалиниб, чап қўл ва чап оёқларим ҳаракатланмай қолди. Касалхонадан чиққач, моддий қийналиб кетганим учун битмаган бўлса ҳам июль ойида бу уйга кўчиб келдим. Чунки ҳеч бўлмаса ижара пулини тежайман...\nУйимиз қачон битишини Худо билади…\nТаҳририятимизга Тошкент вилояти Тошкент туманидаги Кўктерак маҳалла фуқаролар йиғини, «Кўктерак» массивида намунавий лойиҳалар асосида қурилаётган арзон уй-жойлар эгаларининг бир гуруҳи шикоят билан мурожаат қилди.\n— 2017 йил июль ойида «Қишлоқ қурилиш инвест» Тошкент вилояти филиали ва «Қишлоқ қурилиш банк» акциядорлик тижорат банки Тошкент вилояти минтақавий филиали билан «ипотека кредити бериш» тўғрисида асосий шартномалар туздик. Кредит асосида бошланғич тўловини тўлаганимиздан сўнг Тошкент тумани «Кўктерак» массивидаги 2 қаватли, 4 сотихли, 4 хонали уйлардан бирини расмийлаштириб беришди, — дейди Шокир Қобилов. — Бу уйлар шартномага кўра, 2018 йил 1 июлда қуриб битказилиб, кўчиб киришимиз керак эди. Бироқ шу вақтгача уйнинг деворлари кўтарилиб, том қисми ёпилган холос. Бажарилган ишларнинг барчаси жуда сифатсиз, қўл учида қилинган. Мана, бир йилу 3 ойдан бери битмаган уй учун ҳар ойда 840 минг сўмдан банкка кредитимиз фоизини тўлаб келяпмиз. Оилам билан эса ойига бир миллион сўм пул тўлаб ижарада яшашга мажбурмиз.\nУй нега битмаётгани сабабини билиш мақсадида АТБ «Қишлоқ қурилиш банк» Тошкент вилояти филиалига қўнғироқ қилдим. Банкдагилар биз кредитни «Қишлоқ қурилиш инвест» инжиниринг компанияси Тошкент вилояти филиалига юз фоиз ўтказиб берганмиз, уйингиз нега шартномада кўрсатилган муддатда топширилмаганини билмоқчи бўлсангиз, «Қишлоқ қурилиш инвест» инжиниринг компанияси Тошкент вилояти филиалига мурожаат қилинг, дейишди. Инжиниринг компанияси Тошкент вилояти филиалига қўнғироқ қилдик. Гоҳо у ходим, гоҳо бу ходимнинг рақамларини беришди. Бири у ходим ҳал қилади деса, иккинчиси бошқа ходимни айтди. Охир-оқибат уйимизни шартнома асосида қураётган «Регуляр строй» масъулияти чекланган жамияти қурилиш фирмаси жавобгар эканлигини билдим. «Регуляр строй» МЧЖ раҳбари эса «Қишлоқ қурилиш инвест» инжиниринг компанияси Тошкент вилояти филиали пулларни ўтказмаганлиги сабабли қурилишни давом эттира олмаслигини айтди.\nҚаҳратон қиш яқинлашаяпти, уйимиз битиши шартномада кўрсатилган муддатдан уч ой ўтиб кетди. Энди нима бўлади, деган савол ҳаммамизни ташвишга соляпти. Бош прокуратура, Қурилиш вазирлиги, «Қишлоқ қурилиш инвест» инжиниринг компанияси ва бошқа идораларга ҳам шикоят аризаси билан мурожаат қилдик. Бироқ ёзган аризаларимизнинг барчаси айланиб-айланиб, «Қишлоқ қурилиш инвест» инжиниринг компанияси Тошкент вилоят филиалига юборилмоқда. Инжиниринг компанияси Тошкент вилоят филиали ходимлари келиб, муаммоларни кўришади ва ҳақиқатан ҳам камчиликлар анчагина экан, дейишади-да, бир ой ичида уйларингизга кўчиб кирасизлар, деб ваъдалар бериб, қўйнимизни пуч ёнғоққа тўлдириб кетишади.\nЯна бир масалани айтай, иш ҳақи вақтида берилмаётгани сабабли ишчилар уч-тўрт кун ишлаб кетиб қолади, ўрнига бошқаси келади. Малакасиз қурувчиларнинг алмашавериши оқибатида уйлар сифатсиз қурилмоқда. Бизнинг мурожаатларимизни ким жиддий текшириб, муаммони ҳал қилади? Биз қачонгача азоб тортиб кутамиз?\nУшбу суҳбатдан сўнг, ҳақиқий аҳволни билиш мақсадида «Кўктерак» массивига бордик. Йигирма хонадонли икки қаватли 10 та уйнинг ён-атрофида беш-олтита ишчи ғимирлаб юрибди, нима қилиш кераклигини аниқ билишмаса ҳам керак.\n— Бир ҳафтадан бери 4 уйни таъмирлаш ишларини охирига етказолмаймиз, — дейди Қуйи Чирчиқдан келган ёлланма ишчи Акром Холбоев. – Сабаби, оддий «выключатель»ни бир ҳафтадан бери кутиб ўтирибмиз, қолган қурилиш ашёларини-ку айтмаса ҳам бўлади. Қурилиш материаллари ўз вақтида келтирилмагач, иш тўхтаб қоляпти ва ойлик маошларимиз ҳам кечикиб кетяпти. Бригадамда 7 киши бўлсак, ҳозир бекормиз. Бу ерда шу вақтгача қанчалаб ишчи ўзгарганини тасаввур қила олмайсиз. Ҳатто, бу ерда қурилиш ишларини назорат қиладиган масъул киши ҳам йўқ. Чунки МЧЖнинг ушбу массивга масъул бўлган иш бошқарувчилари ҳам кетма-кет алмашаверган. Назорат бўлмагач, ишлар кетма-кетлиги бузилган ва уйларнинг ичи битмай туриб, ташқи фасад қисми тўкилиб тушяпти. Бунинг натижасида қайта таъмирлашга мажбур бўляпмиз. Бунинг устига уйларнинг кўпчилигида деворлар электромонтаж қилинмасдан сувоққа ўтилган. Энди сувалган жойларни қўпориб, электромонтаж қилинмоқда. Бунинг сабаби ишчиларга вақтида керакли қурилиш материаллари етказиб берилмаган. Ишчилар вақтини бекор кетказмаслик учун қандай қурилиш материаллари келса, шунга қараб ишлашаверган.\n— Уйимни электоромонтаж қилмасдан олдин сувоғини қилиб қўйишибди, — дейди 65-уй эгаси Отабек Абдураимов. — Ҳатто шифтига чироқ ўрнатишга жой ҳам қолдиришмабди. Фирма бошқарувчиларига мурожаат қилдим, улардан натижа бўлмагач, ўзим уста топиб сувоқни кўчириб бошқатдан электромонтаж қилдирдим. Энди қайтадан сувоқ қилишга тўғри келмоқда. Деворлар қийшиқ, эшиклар нотўғри ўрнатилган, том қисмидаги ёғочлар ҳам эски чириган тахталардан иборат. Иситиш тизимининг қувурларини ҳам эгри-бугри ўрнатиб кетишган. Иситиш мосламаси туйнуги эса умуман ўрнига тўғри келмайдиган қилиб ўрнатилган. Бир сўз билан айтганда, уйларга ишлатилаётган қурилиш материалларининг ҳеч бирини сифатли деб, бўлмайди.\nСуҳбатимизга Шокир Қобилов қўшилди: — Уйим битавермагач, ишчилар бекор қолмасин, деб ёнимдан 2,5 миллион сўм пул сарфлаб, кафель келтириб берган эдим. Кафелни умуман нотўғри териб қўйишибди. Бу нима қилганларинг деб, дакки бериб кетсам, эртасига кафелни жойидан синдириб, кўчириб олишибди. Ахир, бу қанақаси, на уйимни битириб беришади на сифатини назорат қилишади, дардимизни ҳеч ким эшитмаяпти. Мен ҳам топганимнинг ярмини банкка уй кредитига тўласам, ярмини яшаётган ижара уйимга тўлаб келаман. Битмаса ҳам кўчиб келай десам, уйга на сув ва на газ киритилган. Мурожаат қилмаган идорамиз қолмади... Яқинда «Қишлоқ қурилиш инвест» инжиниринг компанияси Тошкент вилоят филиали директори Т.Турдибоев имзоси билан шикоят аризамга 2018 йил 27 июлда жавоб келди. Унда шундай дейилади:\n«Сизнинг Ўзбекистон Республикаси Президентининг виртуал қабулхонасига қилинган мурожаатингизда 2017 йил дастури бўйича қурилган Тошкент тумани «Кўктерак» массивидаги 60-сонли намунали уй-жойда мавжуд камчиликларни тўлиқ бартараф қилиб беришни сўрагансиз.\nСизнинг 247315\_18-сонли мурожаатингизни ўрганиш мақсадида 2018 йил 26 июль куни «Фаровон» МФЙ котиби Н.Ҳошимова, «Регуляр строй» пудрат корхонаси иш юритувчиси Н.Набижонов, «Қишлоқ қурилиш инвест» МЧЖ инжиниринг компанияси Тошкент вилоят филиали бош мутахассиси Ж.Жуманиёзов, «Қишлоқ қурилиш инвест» МЧЖ инжиниринг компанияси бўлим бошлиғи О.Камоловлар иштирокида 60-сонли уй-жойдаги мавжуд камчиликлар бўйича ўрганиш ўтказилди ҳамда ушбу ҳақда далолатнома тузилиб, «Фаровон» МФЙ муҳри билан тасдиқланди.\nЎрганиш натижасида 60-сонли намунали уй-жой эгаси Қобилов Шокир Анварович томонидан тегишли ҳужжатларга имзо чеккан ҳолда қабул қилиб олинган. (Ариза ҳужжати илова қилинади) Ҳозирги кунда ушбу уй-жойда юзага келган камчиликларни бартараф этиш мақсадида «Регуляр строй» пудрат корхонаси томонидан қурилиш монтаж ишлари олиб борилмоқда ҳамда 26 августь кунига қадар якунланишига пудрат корхона раҳбари кафолатланди. Қурилиш монтаж ишларини назорат қилиш ҳудуд бўйича техник назоратчи зиммасига юкланди...»\nҚизиқ ҳолат, уйим битмасдан туриб, мен қанақасига имзо чекиб уйни қабул қилиб оламан?.. Қурилиш-монтаж ишлари қачон олиб борилди?\nШундан сўнг «Қишлоқ қурилиш инвест» МЧЖ инжиниринг компанияси Тошкент вилоят филиали директори Т.Турдибоевга яна ариза ёздим: Уй-жойим битмасдан туриб, қандай қилиб имзо қўйиб, уйни қабул қилиб олган бўламан, деган саволни қўйдим. Бу саволим жавобсиз қолди.\n62-уй эгаси Тўлаган Содиқовнинг сўзларини, аниқроғи дардини эшитиш оғир бўлди:\n— Йигирма йилдан бери ўқитувчилик қиламан, ойлик маошим 1 миллион 400 минг сўм. Бир миллион сўмини яшаётган ижара уйимга тўлайман, қолгани нимага етиши мумкин? Дўсту-биродар, қариндош-уруғлардан ёрдам олиб, 840 минг сўмлик кредит тўловини қилиб келаётган эдим. 3 нафар фарзандимнинг каттаси контракт асосида университетда ўқийди. Ижарада яшаётганимиз боис ушбу уйга ҳам бир миллион сўмдан кўпроқ пул топишим керак. Бундан ташқари, оиланинг кундалик харажатлари ҳам бор. Аҳволимни тасаввур қилиб кўринг. Шу каби муаммолар ва ташвишлар оғирлик қилдими, инсульт касаллигига чалиниб, чап қўл ва чап оёқларим ҳаракатланмай қолди. Касалхонадан чиққач моддий қийналиб кетганим учун битмаган бўлса ҳам июль ойида бу уйга кўчиб келдим. Чунки ҳеч бўлмаса ижара пулини тежайман...\nФуқароларнинг арзу додини эшитгач, қурувчи фирма раҳбари билан боғланишга уриндик, аммо унинг ўрнига қурилиш ишларига масъул ходим биз турган жойга етиб келди.\n— Фирмага ишга келганимга бир ҳафта бўлди, ёрдамчи куч сифатида ишга чақирилдим, — дейди «Регуляр строй» МЧЖ қурилиш фирмасининг ушбу массивга масъул иш бошқарувчиси Тўрахон Абдуллаев. — Мендан аввал бу ерда Назир Набижонов деган ходим қурилиш ишларини бошқарган. Фикримча, у қурилиш материаллари ҳамда иш тақсимотини тўғри йўлга қўймаган. Шу боисдан уй-жойлар ҳалигача, яъни шартнома муддатидан уч ой ўтиб кетса ҳам эгаларига топширилмаган. Келганимга энди беш-олти кун бўлди. Ишлар билан танишиб чиқишим биланоқ, ҳозирда мажбуран, яъни иқтисодий аҳволи танг бўлганлиги боис кўчиб келган 3 оиланинг уйини битказишни бошладим. Агар «Регуляр строй» МЧЖ раҳбари пул ва қурилиш материалларини ўз вақтида етказиб бериб турса, албатта буёғига ишларни тезлаштирамиз. Менга фақат қурилиш ишларини бошқариш буюрилгани сабаб маъмурият ишига аралаша олмайман. Бу ердаги чалкашликларни кўриб, уйларни битказиб, топшириш муддатини ҳозир аниқ айта олмайман.\nУнинг фикрига қўшилмай илож йўқ. 60-уй эгаси фуқаро Ш.Қобиловга Ўзбекистон Республикаси Давлат архитектура ва қурилиш қўмитасининг Тошкент вилояти давлат архитектура-қурилиш назорати инспекциясидан 2018 йил 19 июлда келган жавоб хатини ўқиган киши бунга ишонч ҳосил қилади.\n«... Ушбу аризада ёзилган масалага аниқлик киритиш мақсадида Тошкент вилояти давлат архитектура-қурилиш назорати инспекцияси бош мутахассиси Х.Зокиров, «Қишлоқ қурилиш инвест» инжиниринг компанияси Тошкент вилоят филиали техник назоратчиси А.Адизов, пудрат ташкилоти «Регуляр строй» МЧЖ иш юритувчиси Н.Набижонов ва Сизнинг иштирокингизда 2018 йил 18 июль куни «Кўктерак» массивида 2018 йил дастурига киритилган намунавий лойиҳалар асосида қурилган 60-сонли уй-жойнинг ҳолати ўрганилди, аризада келтирилган камчиликлар ўз тасдиғини топди ва шу тўғрисида тегишли далолатнома расмийлаштирилди...»\nЭнди далолатномада қайд этилган камчиликларни келтирамиз:\n«... — бир ва иккинчи қаватдаги эшиклар ўрнатилмаган, пол сувоқ қилинмаган, ламинат тўшалмаган, электр симлари монтаж қилинган бўлиб, коробка, розетка, выключателлар ўрнатилмаган, радиаторлар ҳамда пластик трубалар ўрнатилган бўлиб, лекин уланмаган, ички пардозлаш ишлари тўлиқ якунланмаган, ҳаммом, ҳожатхона ва ошхонага (душ паддони, унитаз, мойка ва раковина) сантехника анжомлари ўрнатилмаган, ошхона ва ваннахонада витяжка ишлари бажарилмаган, зинага перила ўрнатилмаган, бинонинг ташқи карнизига пластик қопламаси қопланмаган, соколь қисми сувоқ қилинмаган, бинонинг атрофига отмоска ишлар бажарилмаган, ташқи қўрғон деворлари устига том ва сувоқ ишлари бажарилмаган, автомобиллар турар бостирмаси тунука билан қопланмаган, ташқи канализация охирига етказилмаган; ташқи фасад бўёқлари сифатсиз ҳолга келган. Совуқ ҳавода бўёқ ишлари бажарилганлиги сабабли кўчиш ҳолати юзага келган...»\nШу ерда одамни ўйлашга, фикрлашга ундайдиган ҳолатлар юзага келади. Барча масъул ташкилотлар ушбу муаммо борлигини билади. Қоғозда камчиликларни бартараф этиш чоралари ҳақида кўрсатма беради. Аммо, амалда ҳеч нарса ўзгармаяпти. Нега?\nБу савол кишини янада чуқур ўйлашга ундайди. Нега?..


Бектемир Мелиқўзиевнинг рақиби аниқ бўлди, у собиқ чемпионликка даъвогар билан жанг қилади - Darakchi\nБектемир Мелиқўзиевнинг рақиби аниқ бўлди, у собиқ чемпионликка даъвогар билан жанг қилади\nСПОРТ 28.01.2020, 15:55\nПрофессионал бокснинг супер ўрта (-76,2 кг) вазн тоифаси вакили Бектемир Мелиқўзиевнинг (4-0, 3 КО) чемпионлик камари учун жангдаги рақиби аниқ бўлди. Бу ҳақда GoSport.uz хабар бермоқда.\nМелиқўзиев 14 февраль куни WBA Continental Americas чемпионлик камарининг ҳимояси учун илк марта рингга кўтарилади. Жанг Калифорния штати Анаҳайм шаҳридаги Honda Center спорт аренасида бўлиб ўтади. Шу куни унга мексикалик Марко Антонио Перибан (25-5-1, 16 КО) рақиблик қилади. Перибан аслида тўртинчи жангдаёқ Бектемирга рўбарў келиши лозим эди, аммо у жароҳат олгани сабаб, Мелиқўзиев бошқа боксчига қарши рингга чиққанди.\nМаълумот учун, Перибан профессионал боксда 31та жанг ўтказган бўлиб, уларнинг бирида WBC жаҳон чемпионлик камари учун рингга чиққан ва фаворит саналсада, кутилмаганда австралиялик Сакио Бикага кичик фарқ билан ютқазиб қўйган.\nЭслатиб ўтамиз, Бектемир Мелиқўзиев сўнгги марта 13 декабрь куни америкалик Вон Александерни (15-4, 9 КО) мағлубиятга учратиб, WBA Continental Americas чемпионлик камарини қўлга киритганди. Бу натижа орқали у WBA рейтинги ТОП-15лигига кирди.


Акрамжон Комиловнинг жароҳати жиддий эмас - Спорт UZ - Скачать музыку бесплатно новинки музыки 2016-2017\nАкрамжон Комиловнинг жароҳати жиддий эмас\nХабарингиз бор, кеча Олий лига 3-турини бошлаб берган “Бунёдкор” – “Машъал” учрашуви бўлиб ўтди. Курашларга бой бўлган ўйинда ҳисоб очилмаганди -0:0. Мазкур баҳсда “қалдирғочлар” қанот ҳимоячиси Акрамжон Комилов ўз ўрнини 86-дақиқада Акмал Шораҳмедовга бўшатиб берганди. Комилов жароҳат олгани учун захирага олинганди. Маълум бўлишича, Акрамжон Комиловнинг жарохати жиддий эмас. У ОЧЛ-2016 4-туридан ўрин олган “Зоб Аҳан”га қарши учрашувда майдонга туша олади. Эслатиб ўтамиз, “Зоб Аҳан” – “Бунёдкор” учрашуви 5 апрель куни Эронда бўлиб ўтади. - деб хабар бермоқда Stadion.uz нашри.


Комил Алламжоновда коронавирус инфекцияси аниқланган — видео - UzNews.uz\nМушакларим, суякларим – бутун танамда оғриқ ҳис қилдим - деди у.\nКомил Алламжоновда коронавирус инфекцияси аниқланган. У Telegram-каналида ўз танасида касаллик қандай кечгани ҳақида ҳикоя қилувчи видеоёзув қолдирди.\n– Бундан бир неча кун олдин менда ҳароратнинг кўтарилиши ва умумий ҳолсизлик кузатилди. Тест топшириб кўрсам, менда коронавирус инфекцияси борлиги аниқланди. Мушакларим, суякларим – бутун танамда оғриқ ҳис қилдим.\nШифокорларга мурожаат қилдим. Уларнинг тавсияси билан ўпкамни МРТ қилишди. Умумий қон таҳлилини топширдим ва шифокорлар менда енгил формали коронавирус кечаётганини айтишди.\nМен ўз уйимда, оила аъзоларимдан алоҳида шароитда ушбу касалликни бошимдан ўтказдим. Шифокорларнинг тавсияси билан ҳар икки соатда ҳароратимни ўлчаб турдим. Тана ҳароратим биринчи куни 37-38 даража оралиғида, ҳатто 39 даражагача ҳам кўтарилди.\nКунига 5-6 литр сув ичиш тавсия қилинди. Тана ҳароратим 37-38 даража бўлганида ҳеч қандай дорилар ичмадим. Ундан кўтарилгандагина ҳарорат туширадиган дориларни қабул қилдим.\nБиринчи икки кунлигида тунлари этларим увушиб, қалтираб чиқдим. Кейинчалик шифокорларнинг тавсияларига амал қилиб, қизарган томоғим учун буюрилган муолажаларни ва бурун битишга қарши махсус суюқликларни қўллаб турдим. Кунига уч марта таркибида С витамини бўлган таблеткани сувда эритиб қабул қилдим.\nМенга, асосан, шамоллаш ва грипп аломатлари сезилганда буюриладиган муолажалар тавсия қилинди. Албатта, бу касаллик ҳаммада ҳар хил кечади.\nУшбу видеомурожаатни қилишимдан асосий мақсад – кўпчилик шамоллаш деб ўйлаб, коронавирус касаллигига чалинганини билмай қоляпти. Мен ана шундай ҳамюртларимизга ваҳимага тушмасдан, албатта шифокор кўригидан ўтишни тавсия қиламан. Чунки шамоллашга ўхшагани билан вируснинг қайси организмга қараб “юриш” қилишини билмай қоларкан киши. Шифокорларнинг айтишича, 7–8-кунлар энг хавфли кунлар ҳисобланар экан.\nМенда 3 кунда тана ҳарорати кўтарилиши тўхтади. Лекин қисқа йўтал пайдо бўлди, шифокорлар бунга қарши антибиотик ёзиб беришди.\nБу ўринда шифокорлар тавсиясисиз бирор дори воситаларини қабул қилишдан ўзингизни тийишингизни сўрайман. Чунки ҳозирда қўлланилаётган дори воситаларининг тиббий таҳлилларсиз қабул қилиниши бошқа салбий оқибатларни келтириб чиқариши мумкин экан. Шунинг учун, маслаҳатим – барча тиббий таҳлилларни топшириб ва шифокор назоратидагина дори воситаларига мурожаат қилинг.\nЭнг асосийси, хонадон шароитида ҳам даволанса бўлар экан. Шунингдек, бу касалликда танангизда бошқа касалликларнинг бор ёки йўқлиги ҳам муҳим экан. Соғлом ва ёш организмларда бу касаллик енгил ва тез ўтади.\nБугун менинг касалликка чалинганимнинг 12-куни. Ўзимни яхши ҳис қиляпман – ҳолсизланиш, йўтал ва ҳароратнинг кўтарилиши тўхтади.\nТўғриси, касаллик ҳақидаги турли маълумотларнинг таъсири сабаб дастлаб озгина хавотир ҳам уйғонган эди. Қурқув ва тушкун кайфиятда йиғлагим келган ҳолатлар ҳам бўлди. Шукрки, ҳаммаси ортда қолди, ҳозир ҳаммаси яхши. Бутунлай тузалиб кетдим, оилам билан ҳам тўлиқ мулоқотга киришдим.\nКасаллик даврида кунига уч маҳал яхши овқатланишини ҳам тавсия қилган бўлардим. Орада бир ҳид билмаслик ҳолати ҳам бўлди: икки кунда қайтди. Шунингдек, таъм билмаслик ҳам кўп суюқликдан сўнг қайтди.\nБарчага тавсиям шуки, албатта, карантин тартибларига риоя қилинг ва касалликнинг бирор аломатини сезсангиз, шифокор назоратидагина дори воситаларини қабул қилинг.\nДоим саломат бўлинг, асосийси, тушкунликка тушманг, бу касалликнинг барибир давоси бор, - дейди Миллий масс-медиани қўллаб-қувватлаш ва ривожлантириш жамоат фонди Васийлик кенгаши раиси Комил Алламжонов.


«Боламнинг юзини ерга қаратдим аммо у мени ҳамон жаннатим деяпти» - Маҳкума ҳикояси 26-09-2021, 14:18 | Zamin.uz\n«Бухороликман, ёшим 38 да, оилалиман, 2 фарзандим бор. Босқинчилик жинояти билан 12 йилга қамалдим. 4 йил муддатимни ўтадим. Қамалишимдан олдин тадбиркор бўлганман. Қурилиш материалларини етказиб бериш билан шуғулланардим, озиқ-овқат дўконлари очиб, уларни юритардим. Нима топсам, оилам, болаларимга илиндим, уларни деб тер тўкдим. Аммо бир куни...».\n«Маҳкума» лойиҳасини давом эттирамиз. Еттинчи қаҳрамонимиз Гулруҳ Отамуродова ҳам оила дардида югуриб юрган оналардан бири. У ўз вақтида яхшигина тадбиркор бўлган. Топиш-тутиши шунчалик яхши бўлганки, ҳатто болаларини энагага қаратган. Қамоқда эса жинояти билан бирга болалари меҳрига тўйиб олмаганига афсусланмоқда. Қуйида унинг ҳикоясини бирга тинглаймиз.\n«Ўз кучимга ишонганман»\n«Қамалгунимга қадар тадбиркорлик билан шуғуллардим. Аёлларни иш билан таъминлаш мақсадим бўлган, эришганман ҳам. Тикувчилик корхонасини очганман. Тикувчиликдан унчалик хабарим бўлмагани учун корхонани юргизишга жуда қийналганман. Шунингдек, савдо, ишлаб чиқариш, қурилиш ишлари билан шуғулланганман, улгуржи ва чакана савдо билан.\nОилам ҳақида гапирадиган бўлсам, мен ҳар доим ўз оиламдан, ота-онамдан фахрланиб юрганман. Инсон ўз оиласидан қанчалик рози бўлиб яшаса, ички ишончи ҳам шунча ортиб боради. Шу муҳитда ўсганим учун ҳам аёл бўлишимга қарамай, эркаклар бажара оладиган юмушларни қилганман, зиммамга катта масъулиятни олганман. Корхонамни мустақил юритганман, қўрқув бўлмаган. Нима мақсадни кўзласам, шунга эришишга ҳаракат қилганман. Инсон ҳаётда қаердадир хато қилса, буни тақдирга йўямиз, аммо ундаймас. Барчасига инсоннинг ўзи сабабчи. Инсон ўз тақдирини ўзгартириш ўзининг қўлида.\nЖиноят туфайли қамалишимдан олдин аёл бошим билан жуда кўп оғирликлар елкамга тушди, ҳаммасини енгиб ўтганман. Билмадим, қаердадир кучсизланиб қолдимми, молиявий томондан қийинчиликларим бошланди. Хуллас, шу қинғир йўлга кириб қолдим. Бир ҳамшира аёл менга укол қилиб қўярди. У қийналиб юрганимни билган ва мўмай даромадли таклифлар берган.\nТурмушга чиққанимдан кейин ўзим мустақил, якка тартибда тадбиркорлик (ЯТТ) фаолиятини олиб бордим. Орадан 2 йил ўтиб, ЯТТдан айланма маблағлар кўпайгач, кейин улгуржи мақомдаги корхонага айлантирдим. Бошқарув ишларида, албатта, турмуш ўртоғимга ишонганман. У билан биргаликда иш олиб борганмиз. «Қизилқумцемент» АЖ билан ҳамкорликда ишлаб, у ердан қурилиш материалларини олиб, жойларга етказиб бериш билан шуғулланганмиз. Ишларимиз биз ўйлагандан ҳам юришиб кетганидан кейин 2014 йилда «Қизилқумцемент» АЖга расмий дилер бўлиб, шартнома туздик».\n«Эрим 5 йил давомида биздан умуман хабар олмади»\n«Бугун ишим юришиб кетди, дегани ҳар доим шунақа деганимас. Бир кунда битта хатойингиз туфайли ҳаётингиз бошқа томонга ўзгариб кетиши мумкин. Худди меники каби. Ўша пайтлари қурилиш моллари дўконимиз, бир нечта озиқ-овқат дўконимиз бўлган. Қўлимизда кўп миқдорда маблағ бўлганидан турмуш ўртоғим гангиб қолган. У менга кўп азоблар берган. Болаларимни кўришга имконим йўқ эди. Улар туғилгач, бирданига энагага бериб юборганман, қарашга. Уларни ҳафтада 1-2 марта кўрардим, холос.\nОна сифатида боламни бағримга босиб қаролмаганман. Сабаби шунча ишни ўзим бажаришимга тўғри келган, ҳаммаси бир ўзимнинг елкамда бўлган. Аёл киши қанча иш қилишидан қатъи назар, барибир у ожиза. Аёллигимизга борамиз, барчасидан чарчаймиз. Эрим хиёнати туфайли у билан муносабатларимиз дарз кетгани ҳақида ота-онамга бирор марта бориб айтмаганман. Муаммолар авж олгачгина улар хабар топишган.\nУнга тинчгина ажрашиш таклифини билдирганман. У кескин рад этган, ҳаттоки таҳдид қилган. Бундан қўрқувга тушиб ҳеч кимга айтмаганман. Аслида қўрқмаслик керак. Ўша пайтда барча аёллар каби болаларим отасиз қолишидан қўрққанман. Таҳдидлар қилгач, қўрқиб ҳеч кимга айтмадим. Вақт ўтиб, эрим турли сабаблар туфайли хорижга чиқиб кетди. 5 йил давомида биздан умуман хабар олмади. Ёлғиз аёл бошим билан корхона ишлари, болалар тарбияси билан шуғулландим.\nЭримнинг хиёнати ҳақида илк марта эшитганимда, ўзимни қўярга жой тополмаганман, жудаям алам қилган. Буни нафақат ўзимга, балки бутун оиламга нисбатан хиёнат деб билдим. Ўша пайти шунчалик оиламга содиқ бўлганманки, топган-тутганимни ота-онамга эмас, фақат уйимга ташиганман. Фақат ўз оилам деб ҳаракат қилган аёл бўлганман. Хиёнати сабабини сўраганимда, шундай деганди: «Одамлар оилада, корхонада мени эмас, сени хўжайин, деб билишади. Мен ҳеч кимман улар учун. Мен сенга хиёнат қилсам, ўзимни одамларга сенда кучлироқ, зўрлигимни исботлаган бўламан».\nТурмуш ўртоғимни ҳамма вақт ҳурматини қилганман. Корхонани ташкил қилишдаям эримдан кўмак сўраганман. Мен-ку айбим туфайли қамалганим учун хабар олмаётгандир, лекин болаларим бегуноҳ бўла туриб, улардан ота сифатида ҳаттоки телефон орқали хабар олмаган инсонни ким деб аташ мумкин?\nҚизим 13 ёш, ўғлим 12 ёшда. Уларнинг олдида эмаслигимдан, болалиги менсиз ўтиб кетаётганидан жудаям афсусдаман. Уларнинг олдида бир умр қарздорман, деб биламан. Улардан кечирим сўрайман. Ёш болани энага қўлига топшириб, пул топиш билан овора бўлганман. Оқибатда нима бўлди? Менга энди ҳеч нарса керакмас, ота-онам, болаларим соғ-омон бўлса, шунинг ўзи етади. Иш, пул, бойлик – ҳаммаси топиладиган нарса».\n«Айбим бор, тан оламан»\n«Ўша пайтда қилган жиноятимни тан оламан, бунга ўзим қўшилганман. Айбсизман, демайман. Бир гуруҳ босқинчиларни жиноят жойига ўзимнинг машинамда олиб борганман. Руҳий ҳолатим яхши бўлганмагани сабабли улар шу таклифни айтганида, рози бўлганман. Лекин бу жиноятим ортидан қамалиб қолсам, болаларим, оиламнинг аҳволи қандай кечади, ота-онамнинг ор-номуси нима бўлади деб олдиндан ўйламаганман.\nТан оламан, айбим бор, бу жиноятга қўшилганман, аммо жиноят жойига кириб нимадир олмаганман. Фақатгина машинамда уларни олиб бориб қўйганман. Бунда босқинчилик жинояти содир бўлган. Менга 12 йил-у, 8 ой муддат беришди. Унинг 4 йилини ўтадим.\nОлий судга афв этишларини сўраб мурожаат қилганман. Етказилган зарарни 80 фоизидан ортиғини ўзим тўлаганман. Жазони ижро этиш жараёнида пушаймонлигимни инобатга олиб, жазо муддатимни енгиллаштириб беришларини сўрадим, аммо жазо ўзгаришсиз қолдирилди. Жазонинг учдан бир қисмини ўтагач, афв сўраб мурожаат қилиш ҳуқуқига эгамиз. Насиб қилса, кутяпман. Ҳар бир аёл афв этилишини кутиб яшаяпти бу ерда».\nЯнгиликлар » Ҳаёт тарзи » «Боламнинг юзини ерга қаратдим, аммо у мени ҳамон жаннатим деяпти» - Маҳкума ҳикояси


KUN.UZ дайжести: 16 ноябрь, Дунё хабарлари\n20:00 / 16.11.2015\nҲурматли ўқувчилар, эътиборингизга 16 ноябрь куни рўй берган энг дунё янгиликларини такроран ҳавола этамиз.\nАфғонистонда террорчи-ҳудкуш ўзини портлатиб юборди\nАфғонистонда террорчи-ҳудкуш ўзини портлатиб юборди. Натижада бир киши ҳалок бўлди, деб хабар бермоқда Reuters.\nЖеб Буш АҚШни ИШИДга уруш эълон қилишга чақирди\nАҚШ президентлигига республикачилар томонидан номзод бўлган Жеб Буш АҚШнинг ИШИДга қарши "уруш эълон қилиши"ни сўради. Бу ҳақда "Политико" нашри хабар тарқатган.\nИШИД Париж ва Истанбулда бир вақтда теракт уюштиришни режалаштиргани маълум бўлди\n13 ноябрь куни Туркия ҳуқуқ-тартибот органлари ходимлари Истанбул шаҳрида улкан терактларни амалга оширишда гумон қилинган 5 кишини қўлга олган. Бу ҳақда The Guardian хабар тарқатди.\nАҚШ Гуантанамодаги беш нафар маҳбусни БААга жўнатди\nАҚШ Гуантанамо қамоқхонасида сақланаётган 5 нафар маҳбусни Бирлашган Араб Амирликлари ҳудудига жўнатди. Бу ҳақда Пентагонга асосланган ҳолда Рейтер нашри хабар тарқатган.\nМиср пирамидаси Россия, Франция ва Ливан байроғи тусини олди\nМисрдаги пирамида терактлар ва авиаҳалокатда нобуд бўлган одамлар хотирасига ифода тариқасида Россия, Франция ва Ливан байроқлари тусига кирди, деб маълум қилмоқда. Ahram Online.\nСурияда аёллар кийимида қочишга уринган ўнлаб жангарилар қўлга тушди\nСурияда иттифоқчилар томонидан қамал қилиб турилган Ҳалаб шаҳридан чиқиб, аёллар кийимини кийган ҳолда қочиб кетишга уринган ИШИДнинг ўнлаб жангарилари қўлга тушди. Бу ҳақда Эроннинг Фарс ахборот агентлиги хабар тарқатган.\nҚонга ботган “Батаклан” театридан биринчи кадрлар чоп этилди\nЯкшанба куни жаҳон матбуотида Париждаги “Батаклан” театрида содир бўлган оммавий қирғиннинг дастлабки суратлари пайдо бўлди.\nКличко Киев мэрлиги учун сайловда ғалаба қозонди\nКиевнинг амалдаги ҳокими (мэр) Виталий Кличко шаҳар мэрлиги учун ўтказилган сайловнинг иккинчи тури якунларига кўра ғолиб бўлди. Бу ҳақда 112Украина нашри хабар тарқатди.\nFacebook Париж ва Байрутдаги терактларга икки хил муносабатда бўлгани боис танқид остига олинди\nПарижда содир этилган қўпорувчилик ҳаракатларидан сўнг интернетда энг қизғин муҳокама қилинаётган масалалардан бири Facebook ижтимоий тармоғи бўлди. Гап шундаки, тармоқ франциялик фойдаланучиларга “хавфсизлик текшируви” хизматини тақдим этди, шунингдек, фойдаланувчиларга ўз аватарларига Франция байроғини ўрнатишни талаб қилди.


Ўзбекистонда сўнгги бир кунда 15 мингдан ортиқ киши эмланди\nСоғлиқни сақлаш вазирлиги сўнгги бир кунда Ўзбекистоннинг 8 ҳудудининг ҳар бирида коронавирусга қарши эмланганлар сони камида минг нафарни ташкил этгани ҳақида хабар берди. Мамлакат бўйлаб яна 15 мингдан ошиқ киши эмланиб, шу вақтгача вакцина олганлар сони 65 мингга яқинлашган.\n«7 апрель куни Тошкент ва Нукус шаҳарлари ҳамда вилоят марказларидан жами 15250 нафар киши COVID-19га қарши эмланди. Бу вакцинациянинг илк ҳафтасидаги энг юқори натижа бўлди», дейилади ССВ матбуот хизмати хабарида.\nШу тариқа, айни кунгача коронавирус инфекциясига қарши эмланган фуқаролар сони 64 852 нафарга етди.\n7 апрель кунидаги эмлаш кўрсаткичлари бўйича юқори ўринларни:\nНаманган вилояти (2521 нафар),\nСамарқанд вилояти (1732 нафар),\nТошкент вилояти (1539 нафар),\nАндижон вилояти (1529 нафар),\nТошкент шаҳри (1394 нафар),\nҚашқадарё вилояти (1381 нафар)\nЖиззах вилояти (1061 нафар)\nҚорақалпоғистон Республикаси (1030 нафар) банд қилди.\n«Яна бир эътиборли жиҳати шуки, пойтахтимизда коронавирусга қарши эмланган аҳоли ҳудудлар орасида биринчи бўлиб 10 минг нафардан ошди», дейилади хабарда.


Самарқандга ташриф: ҳайрат ва ҳавас | Хабарлар | Самарқанд вилояти ҳокимлиги\nСамарқандга ташриф: ҳайрат ва ҳавас\nИслом ҳамкорлик ташкилоти Ташқи ишлар вазирлари кенгашининг Тошкентда ўтган 43-сессияси иштирокчилари 19 октябрь куни Самарқанд шаҳрига ташриф буюрди.\nМеҳмонлар Ўзбекистон Республикасининг Биринчи Президенти Ислом Каримов қабрини зиёрат қилди. Қуръон тиловат қилинди.\nБуюк Йўлбошчимизнинг мустақил Ўзбекистон давлатини барпо этиш ва уни ҳар томонлама ривожлантиришдаги беқиёс хизматлари ёдга олинди. Юртимиздаги муқаддас қадамжо ва зиёратгоҳлар, буюк аждодларимиз номи билан боғлиқ масканларни обод этиш, халқимизнинг маънавий меросини тиклаш ва асраб-авайлаш борасида Биринчи Президентимиз улкан жасорат, эътибор ва ғамхўрлик кўрсатгани алоҳида таъкидланди.\nМеҳмонлар Имом Бухорий ёдгорлик мажмуаси, Амир Темур мақбараси, Регистон ансамбли, Мирзо Улуғбек музейи ва расадхонаси билан танишди.\n– Ислом ҳамкорлик ташкилоти Ташқи ишлар вазирлари кенгашининг 43-сессиясига жуда катта тайёргарлик кўрилгани ва анжуман юқори савияда ўтганини алоҳида таъкидламоқчиман, – дейди Ироқ ташқи ишлар вазири ўринбосари Умар Берзинжи. – Тадбир доирасида Тошкент ва Самарқанд шаҳарларидаги муқаддас қадамжолар, таълим масканларига уюштирилган саёҳатлар бизда улкан таассурот қолдирди. Айниқса, ер юзининг сайқали бўлган Самарқанд шаҳри, Имом Бухорий мажмуасини зиёрат қилиш имконияти яратилганидан бениҳоя хурсандмиз. Бу сафар ҳаётимизда шубҳасиз унутилмас воқеа бўлиб қолади. Буюк муҳаддис Имом Бухорий ҳазратлари мангу ором топган масканнинг шундай кўркам ва улуғвор салобатидан ҳайратга тушдик.\n– Ўзбекистонда муқаддас зиёратгоҳлар, масжидларни обод этиш, уларни асраб-авайлаш борасида амалга оширилаётган ишлар ҳар қанча таҳсинга сазовор, – дейди Мали ташқи ишлар вазирлиги ходими Бен Азиз Ракони. – Бу давлатингизнинг ушбу соҳага алоҳида эътибор кўрсатаётганидан далолатдир. Халқаро анжуман доирасида энг катта орзуларимдан бири ушалиб, муҳаддислар султони Имом Бухорий мақбарасини зиёрат қилиш насиб этгани учун Яратганга беҳисоб шукроналар айтаман. Мажмуанинг ўзига хос миллий архитектураси, ободлигини кўриб лол қолдим. Ушбу масканга яна келишни ният қилдим.\nСамарқанд автомобилсозлик коллежидаги таълим жараёнлари билан танишув чоғида мамлакатимизда Биринчи Президентимиз Ислом Каримов раҳнамолигида халқаро андозаларга мос миллий таълим моделини яратиш борасида оламшумул ишлар амалга оширилгани таъкидланди. Кадрлар тайёрлаш миллий дастурининг ҳаётга татбиқ этилиши, “Таълим тўғрисида”ги ва соҳага оид бошқа қонунлар асосида замон талабларига тўла жавоб берадиган миллий таълим тизимига асос солинди. Айни пайтда дунёнинг кўплаб минтақаларида болаларнинг ўқиши оғир муаммога айланиб бораётган бир пайтда Ўзбекистонда умумий ўрта ва ўрта махсус, касб-ҳунар таълимини ўз ичига олган, давлат томонидан кафолатланган 12 йиллик бепул мажбурий таълим тизими жорий этилган. Бунинг натижасида мамлакатимиз ёшлари билим олиш билан бирга, касб-ҳунар эгаллаб, жамиятда ўз ўрнини топмоқда. Мазкур муассасалар битирувчиларининг бандлигини таъминлаш масаласи ҳам давлатимизнинг доимий эътиборида экани меҳмонлар томонидан алоҳида эътироф этилди, ўрганса арзигулик тажриба сифатида қайд этилди.\n– Автомобилсозлик бўйича тўрт йўналишда ўндан ортиқ мутахассислар тайёрланадиган мазкур муассасада ўқувчиларнинг билим олиши, касб-ҳунар ўрганиши учун яратилган шароит олий ўқув юртлари даражасида экани эътиборимни тортди, – дейди Иорданиянинг Ислом ҳамкорлик ташкилотидаги вакили Мажид Талжи. – Бу Ўзбекистонда давлат томонидан таълим соҳасига бўлган жуда катта эътибор самарасидир. 17-18 ёшли йигит-қизларнинг замонавий техника ва технологиялардан фойдаланиб, автомобилсозликнинг мураккаб жараёнларини пухта ўрганаётгани ҳавасимизни келтирди. Коллеж битирувчиларининг асосий қисми Самарқанддаги автомобиль заводлари ва уларга техник хизмат кўрсатиш марказларида ишлаётгани янада эътиборлидир.\nСамарқанд иқтисодиёт ва сервис институти қошидаги 1-академик лицейга ташриф буюрган меҳмонларга муассаса ўқувчилари бу ерда яратилган шароит ва имкониятлар ҳақида сўзлаб берди. Бир неча хорижий тилларда эркин суҳбатлашган ёшларнинг билими, интилиш ва шижоати меҳмонларда катта таассурот қолдирди. Аниқ, ижтимоий-гуманитар ва табиий фанлар, хорижий филология йўналишларида 1350 ўқувчи таълим олаётган ушбу академик лицейнинг 3 нафар қизи Зулфия номидаги Давлат мукофотига сазовор бўлган. Кейинги беш йилда ўнга яқин ўқувчи халқаро фан олимпиадаси ғолиблигини қўлга киритган. 50 дан ортиқ йигит-қиз мамлакат ва халқаро спорт мусобақаларида муносиб иштирок этган.\n– Ўзбекистон заминидан диний ва дунёвий илмларда жаҳонга машҳур алломалар етишиб чиққанини яхши биламиз, – дейди Гамбиянинг Ислом ҳамкорлик ташкилотидаги вакили Умар Саллоҳ. – Уларнинг буюк хизматлари ҳамон ҳайрат ва ҳавас билан ўрганилади. Бугун замонавий таълим масканларида таҳсил олаётган ёшлар билан суҳбатлашиб, уларнинг фикрларини эшитиб, бу табаррук юртда улуғ аждодларига муносиб авлодлар камолга етаётганига амин бўлдик. Бундай авлод буюк ишларга қодир.\nКиритилган вақти: 20/10/2016 10:57. Кўрилганлиги: 929\nМатериал манзили: https://samarkand.uz/press/news/samarqandga-tashrif-hayrat-va-havas


Зарба натижасида 25 ёшли спортчи вафот этди (видео) - EFFECT.UZ\nЗарба натижасида 25 ёшли спортчи вафот этди (видео)\n. 21:24 | 05.04.2021\nЭквадорда ўтказилган кикбокс жангларининг бири фожиа билан якунланди.\nКикбокс кечасида 25 ёшли кикбоксчи Йоэль Кахускаи рақибидан зарба ўтказиб юбориши натижасида рингга қулаб тушди.\nКикбоксчининг шифокорлар ёрдам кўрсатишга ҳаракат қилишди. Бироқ, аҳвол ёмонлиги сабаб спортчи касалхонага олиб кетилди.\nКўрсатилган ёрдамларга қарамай, кикбоксчи оламдан ўтди.\nTeglar:Йоэль Кахускаи, Эквадорда\nUzAuto TRAILER 1 майдан КАМАЗнинг янги моделларини сотишни бошлайди\n“Ҳукумат соати” 6 апрель куни тўғридан-тўғри эфирга узатилади


Ўзбекистон Ёзувчилар уюшмаси » “ҲАҚ ҚОШИГА БОРДИНГ ЮГУРИБ…”\nАсосий Янгиликлар “ҲАҚ ҚОШИГА БОРДИНГ ЮГУРИБ…”\nБахтинисо ҳақидаги совуқ хабарни ўқиб, юрагим музлаб кетди. Кўз олдимдан у билан боғлиқ манзаралар, ҳолатлар ёруғлик тезлигида ўта бошлади. Қулоғим остида унинг қўнғироқ сасидай тиниқ овози жаранглаб, “Ишонманг, ака, бу ёлғон” деяётгандай эди…\nУ ўта некбин кайфият соҳибаси эди: ҳар қандай ҳолатда ҳам бошқаларга фақат ойдин туйғуларини, ёруғ эътиқодини кўрсатарди. Даволанишга кетишдан олдин гаплашганимизда: “Аэропортдамиз. Ҳозир жўнаб кетамиз. Қайтганимда, насиб қилса, ўзим юриб келаман – кутиб оласизлар…” — деган эди…\nЕтиб борганидан сўнг ҳам бир неча бор хатлашдик – ҳаммаси яхши бўладигандек эди… Операциядан кейинги сўзларини эшитиб, хатимизга ёзган жавобини ўқиб, хотиржам тортгандик… Аммо… Аллоҳнинг иродаси экан…\nУ сўнгги пайтларда борлиғи тобора ёришиб бораётгани, руҳи қанот ёзаётгани ҳақида кўп гапирарди. Тийнати илоҳий ишқ, румиёна маслак ёғдуси билан зийнатланган эди. Ҳаққа муҳаббати сўзида, ёзганларида аён эди…\nЯнги йилдаги илк шеърим Бахтинисо хотирасига бағишланади деб ҳеч ўйламагандим. Начора, бандамиз – Ўзидан келиб, яна Ўзига қайтгувчимиз… Бахтинисонинг яқинларига, гўзал қалби ва шеъриятининг мухлисларига – барчамизга Яратгандан сабр тилаймиз.\nЖойинг жаннатда бўлсин, жон синглим. Фирдавс боғларида, ўзинг орзу қилганингдек, елиб-югуриб юргин….\nСен бор эдинг – ЮРАРДИК шодон,\nСен бор эдинг – ЧОПАРДИК масрур.\nКўнглимизга зулмат чўккан он\nЁритарди кўзингдаги нур.\nСен кетдинг шошиб, ошиқиб,\nКетдинг тонгни шомга йўғириб.\nЭй, Худонинг маъсум ошиғи,\nҲақ қошига бординг ЮГУРИБ!\nСенга ета олмасмиз, бешак,\nИшқда сенга тенг келмак маҳол:\nЮрай десак, югурай десак,\nТош қотганмиз – оёғимиз шол…


Бурҳониддин Марғинонийнинг ҳақиқий қабри қаерда? - Darakchi\nМОЗИЙДАН САДО 10.05.2018, 12:28\nИслом дини пешвоси ва фиқҳшуноси Марғиноний ҳазратларининг қабри қаровсиз ва ободонлаштирилишга муҳтожлигини ақлга сиғдириш қийин. Устига устак, бутун дунё мусулмонлари тан олган йирик маърифатпарвар Бурҳониддин Марғиноний асл қабри қаерда жойлашган эканини заминдош бўла туриб билмаслигимиз ҳам уят аслида.\nОлтинсой бағридаги қимирлаб турадиган Сангижумон тошлари, Учқора ёдгорликлари, Оқмасжид ва Шайх Гадой Селкин манзилгоҳлари шулар жумласидан.\nШунингдек, туман ҳудудида бир-биридан илмли ва маърифатпарвар кишилар кўп ўтган. Булар орасида Атауллохўжа ибн Абдулмўмин Марғиноний номи алоҳида эътиборга лойиқдир. У киши 1898 йил Марғилонда таваллуд топган. Ҳаёт ташвишлари ва қийинчиликлари туфайли Хатирчи туманидаги Хўжақулобод қишлоғи яқинидаги Тошқулоқ маҳалласига келиб яшаган. Исломда мукаммал илм соҳиби бўлган. Атрофдагиларни ҳам саодатга чақирган. Қишлоқ аҳлининг диний саводхонлигини ошириш учун кўп заҳмат чеккан. Шунинг учун Хўжақул эшон қишлоғи аҳли уни Мулла Мўмин деб атаган. Ўзига буюк аллома Бурҳониддин Марғинонийни Увайс устоз деб билиб, умри давомида алломанинг китоб ва рисолаларини ёд олиб юрган. Ҳозир ҳам хатирчилик кекса ёшли кишилар Мулла Мўминни кўп эслашиб, ҳаётини Бурҳониддин Марғиноний номлари билан боғлашади.\n– Ўзбекистон Ёзувчилар уюшмаси аъзоси Раҳим Қодиров билан Мулла Мўмин ҳаёти ва Бурҳониддин Марғиноний қабри ҳақида кўплаб илмий изланишлар олиб бордик, – дейди нафақадаги педагог, шоир Тошпўлат Хўжамов. – Аниқ маълумотларни йиғдик. 2000 йил аллома таваллудининг 910 йиллиги муносабати билан матбуотда чиқишлар ҳам қилдик. Аммо мавзу шу ҳолича қолиб кетди. Афсуски, қабр мукаммал ўрганилиб, ҳақиқат юзага чиқмади. Аслида, ушбу манзилгоҳ обод қилиниб, тарихий қадамжо сифатида қаралмоғи зарур.\nБурҳониддин Марғиноний қабрини зиёрат қилишга бутун ислом олами муштоқ, аммо биз бунга тайёрмизми?\nБуюк аллома Бурҳониддин Марғиноний 1123 йил Марғилонда туғилган. Умри давомида Қуръон, ҳадис илмларини мукаммал эгаллаган. Ислом ҳуқуқшунослигини пухта ўрганганлиги ва бу борада беқиёс ишлар қилганлиги боис “Бурҳон уд-дин” (ислом динининг далили) номи билан машҳурдир. Дастлаб таълимни ўзи таваллуд топган қишлоқда олади. Сўнг ўша даврда Мовароуннаҳрнинг диний ва маърифий маркази бўлмиш Самарқандда фаолиятини давом эттиради. Марғиноний ҳазратлари фиқҳшунос бўлибгина қолмасдан ислом дини моҳиятини чуқур асослаб берувчи мукаммал асарлар муаллифи ҳамдир. Ул зотнинг “Китоб ул-мазид”, “Муносиб ул-ҳаж”, “Мажму ал-навозил”, “Китоб ул-фароиз” ва “Бидоят ул-мубтайн” каби машҳур асарлари бор. Ханафия мазҳабининг асосий қўлланмасига айланган “Ҳидоя” асари 1178 йил Самарқандда ёзилади. Тез орада бу асар мукаммал, аниқ ва изчиллиги билан ислом оламида танилди. Бугунги кунда ҳам китоб кўплаб диний масканлар, жумладан, Қоҳирадаги “Ал-азҳар” дорулфунунида асосий дарсликлар қаторида ўрганилиб келинмоқда. Ушбу асар бир неча асрлар давомида деярли барча мусулмон давлатларида ҳуқуқшунослик бўйича энг асосий қўлланма ҳисобланиб, ислом шариати юзасидан иш юритаётган мамлакатлар ушбу қўлланмадан кенг фойдаланадилар.\nАйни дамда эса ислом фиқҳшунослигида ягона ва мукаммал қўлланма ҳисобланган “Ҳидоя” асарининг муаллифи Бурҳониддин Марғиноний қабри борасидаги бу каби иккиланишларга чек қўйиш вақти келди.\nҲазрат Алишер Навоий Самарқандда сургун вақтида Чокардиза қабристонини зиёрат қилган. Заҳириддин Муҳаммад Бобур ҳам мемуар асари бўлмиш “Бобурнома”да Бурҳониддин Марғиноний қабри ҳақида қисқача тўхталиб ўтган. Мулла Мўмин эса айнан ана шу қабрни ўзи яшаётган қишлоқ яқинидаги қабристонга кўчиртириб келгани ҳақида мақолаларда қайд этилган.\nМаълумки, Бурҳониддин Марғиноний 1197 йилда Самарқандда вафот этади. Одатий анъанага кўра маърифий ишлар ривожи ва ислом дини кенгайишида ўз ҳиссасини қўшган кишилар ҳудуддаги Чокардиза қабристонида дафн этилган. Аллома ҳам дастлаб ана шу масканда қўним топган эди. Мулла Мўмин қабрни бир неча бор зиёрат қилгани боради. Манзилгоҳ ҳароба ҳолатида экани ва яқинда тугатилаётгани ҳақидаги хабарни эшитиб хуноб бўлади. 1966 йил кўплаб қийинчиликларга учраса ҳам аллома қабрини ўзи яшаётган қишлоқ яқинидаги Хўжақул эшон қабристонига олиб келади. Бурҳониддин Марғинонийнинг муборак ҳоклари туман ҳудудига олиб келингач, Хўжақул эшон қабристонининг ҳали одам қўйилмаган бўш ерига қабр ковланиб, лаҳатга қўйилгани ҳақида меҳнат фаҳрийси Нормамат Турниёзов маълумот беради (“Ўзбекистон овози” газетасининг 2000 йил 14 март сонида). Ислом шариати юзасидан барча амаллар бажо келтирилиб, аллома иккинчи қабрга қўйилади. Шоир Тошпўлат Хўжамов ҳали ёш бўлса-да бу воқеаларни яхши эслайди. Истиқлол йилларида эса туман газеталарида шу мавзуни ёритиб қатор мақолалар ёзган. Мулла Мўмин ўз васиятига кўра алломанинг оёқ томонида дафн этилади. Бугун қишлоқнинг кекса ёшли кишилари ушбу қабристонни зиёрат қилганларида Бурҳониддин Марғиноний ҳаққига ҳам дуо қиладилар. Бу бежизга эмас, албатта.\nЎтган асрнинг 50-60 йилларида Самарқанднинг шимолий қисмлари, шу жумладан, Чокардиза қабристони ҳам яҳудийларга яшаш учун ажратилади. Натижада, қабристон ҳудуди батамом бузиб ташланаётган бир даврда Мулла Мўминнинг савобли иш қилгани ва бунинг Хатирчи тумани билан боғлиқ экани асосли, албатта. Тарихдан маълумки, қабрлари бир жойдан иккинчи жойга кўчирилган бўлса ҳам марҳумнинг хок-суяклари қаерга келтириб қўйилса, ўша ер кўчириш вақти ва сабабларидан қатъий назар ҳақиқий қабр ҳисобланади. Бунга Заҳириддин Муҳаммад Бобур қабри ҳам яққол мисол бўла олади.\n2000 йилда Бурҳониддин Марғиноний таваллудининг 910 йиллиги муносабати билан Марғилон шаҳрида гўзал ёдгорлик мажмуаси бунёд этилган. Аллома туғилган маскандаги рамзий қабр обод қилинганлиги яхши. Бироқ ислом дини пешвоси ва фиқҳшуноси Марғиноний ҳазратларининг асл қабрлари қаровсиз ва ободонлаштирилишга муҳтожлигини ақлга сиғдириш қийин. Шу билан биргаликда бутун мусулмон давлатлари тан олган йирик маърифатпарвар Бурҳониддин Марғиноний қабрини қаерда жойлашган эканини заминдош бўла туриб билмаслигимиз ҳам ачинарли. Билиб туриб, индамасликнинг бугун асло иложи йўқ. Бу эса бобомиз олдидаги бизнинг адо этиб бўлмайдиган қарзимиз, бажаришимиз лозим бўлган фарзимиздир.\nШундай экан, Навоий вилояти Хатирчи туманидаги Хўжақул эшон қабристонидаги алломанинг ҳақиқий қабри обод қилинса, тумандаги зиёратгоҳлар сони яна биттага кўпаяр ва ислом тарихи йўлида навбатдаги савобли иш амалга оширилган бўларди.


Бўлим бошлиғи - Сайпиев Турсунпулот Собитович\nМанзил: Наманган ш., Уйчи кўча, 316 уй.\nТелефон: ( 99894 645-04-46)\nФакс: ( 99869227-05-83)\nМагистратура бўлимини ташкил этилиш\n2007-2008 ўқув йилида университетнинг Магистратура бўлими магистратура тўғрисидаги 2008 йил 4 февралдаги Низомга мувофиқ 2008 йилнинг 18 февралидан бошлаб университетнинг магистратура бўлими қайта ташкил этилди.\nМагистратура бўлими бошқаруви\nМагистратура бўлими бошлиғи Сайпиев Турсунпулот Собитович 1975 йил 17 августда Наманган вилояти Чортоқ тумани Короскон қишлоғида туғилган. 1997 йил Наманган Давлат университетининг Физика-химия факултетининг Кимёйўналишини тамомлаган. 2005 йил Номзодлик диссертатсийсини муваффақийтли ҳимой қилган, техника фанлари номзоди. 2015 йил 2 сентябрдан Магистратура бўлимида фаолият олиб бормоқда.\nМагистратура аниқ мутахассислик бўйича фундаментал ва амалий билим берадиган, бакалаврият негизида камида икки йил давом этадиган олий та`лимдир.\nМагистратура та`лим дастурини тугатган битирувчиларга якуний давлат аттестатсияси натижаларига кўра та`лимйўналишининг аниқ мутахассислиги бўйича магистр академик даражаси тўғрисидаги давлат томонидан тасдиқланган намунадаги диплом берилади.\nТегишли мутахассисликлар бўйича магистрларни тайёрлаш кадрлар буютрмачиларнинг таклифлари асосида, давлат аккредитатсиясидан ўтган олий та`лим муассасаларида амалга оширилади.\nкасбий фаолиятда замонавий ахборот-коммуникатсия технологияларидан фойдаланишга;\nишлаб чиқаришда бошқарув, шунингдек бакалавриат таълим йўналишига мувофиқ бошқа фаолийт турлари бўйича ҳам шуғулланиши мумкин.\nМагистр касб фаолиятининг асосий соҳалари қуйидагилар киради:\nилмий-тадқиқот муассасалари, лойиҳалаш ташкилотлари, илмий-тадқиқот ва ишлаб чиқариш корхоналари;\nдавлат ва нодавлат олий, ўрта махсус, касб-хунар та`лим муассасалари;\nмагистр академик даражасини талаб қиладиган бошқа турдаги фаолиятлар.\nМагистратура талабалари қуйидаги ҳуқуқларга эга:\nтаълим, фан, маданийт, техника, иқтисодиётни, ижтимоий ва бошқа соҳаларни ривожлантиришнинг замонавий тенденсияларига мувофиқ билимларни олиш;\nолий талим муассасаси фаолийти билан боғлиқ муҳим масалаларни кўриб чиқиш ва ҳал қилишда бевосита иштирок этиш;\nилмий-тадқиқот ишларида, конференсиялар ва симпозиумларда иштирок этиш;\nолий таълим муассасаси кенгаши тавсийсига мувофиқ етакчи хорижий ва республика таълим (илмий) муассасаларида амалиёт ўташ, стажировкада бўлиш ёки магистрлик диссертатсийсининг тажриба-синов қисмларини бажариш учун ушбу муассасалар билан тегишли келишувлар мавжуд бўлганда уларга йўлланма олиш;\nМагистратура талабаларининг мажбуриятлари:\nўқув режада назарда тутилган барча турдаги топшириқларни белгиланган муддатларда бажариш, шунингдек магистрлик диссертатсиясини тайёрлаш;\nМагистратурада та`лим жараёни магистрлик диссертатсияси ҳимояси билан тугалланади.\nМагистрлик диссертатсиясини тайёрлаш жараёнида талаба:\nИлмий (ёки илмий-техник, илмий-ижодий) изланишлар олиб бориши, касбий муаммоларни кўра олиши ва уларни эчишнинг умумий усуллари вайўлларини ўрганиш;\nўқув тадқиқот давомида олинган ахборотларни матн ёки тасвирлар (чизма, расм) шаклида мужассамлантира олиши;\nтанланган мавзунинг долзарблигини асослаш;\nсоҳа бўйича ечилаётган илмий (ижодий) техник масала ҳолатини таҳлил қилиш;\nилмий-техник, техник-иқтисодий ва бошқа талабларни шакллантириши, қўйилган масалани ечиш услубларини кўриб чиқиш ва энг самаралигини аниқлаши;\nенг самарали муқобил ечимни илмий, конструкторлик, технологик ва техник-иқтисодий жиҳатдан асослаб бериши;\nенг самарали муқобил ечимнинг патентга лойиқлиги ва патент софлигини тадқиқ қилиш;\nилмий-техник масала ечимининг натижалари бўйича хулосалар ва таклифларни шакллантириши ҳамда иқтисодиётнинг тегишли тармоқларида қўллаш имкониятларини аниқлаш лозим.\nМагистратура талабалари ҳақида маълумот\nМагистратура мутахассисликларда 2015-2016 ўқув йилида жами 136 нафар талабалар ўқимоқда. Шулардан 70 нафари 1-курслар, давлат гранти асосида 19 нафари, 66 нафари 2-курслар, улардан 18 нафари давлат гранти асосида ўқийди.\nМагистратура мутахассисликлари ҳақида маълумот\nУниверситетда 2015-2016 ўқув йилида 13 та Магистратура мутахассисликлари фаолият олиб бормоқда.\n1 курслар бўйича 13 та Магистратура мутахассисликлари\n5А140501- Кимё(фанйўналишлари бўйича),\n5А140602-География (ўрганиш об`екти бўйича,\n5А140101 - Биология (фанйўналиши бўйича) ,\n5А120101 - Адабиётшунослик (инглиз адабиёти) ,\n5А120102 - Лингвистика (инглиз тили),\n5А120102 - Лингвистика (ўзбек тили)\n5А140202 - Физика (йўналишлар бўйича ),\n5А110901 - Педагогика назарияси ва тарихи;\n5А112001 - Жисмоний тарбия ва спорт машг`улотлари назарияси ва методикаси,\n5А120301 - Ўзбекистон тарихи.\n5А130101 - Математика (йўналишлар бўйича)\n5А130202 - Амалий математика ва ахборот технологиялари\n5А 110801 - Тасвирий санъат ва амалий безак санъати.\n2 курслар бўйича 10 та Магистратура мутахассисликлари:\n5А140501 - Кимё(фанйўналишлари бўйича),\n5А140602 - География (ўрганиш об`екти бўйича),\n5А110901 - Педагогика (фаолият тури бўйича);\n5А112001 - Жисмоний маданият,\nМагистрларнинг кейинги фаолияти\nМагистрларни танлов асосида университет кафедраларининг турли лавозимларига ишга олиб қолиш режалаштирилган.\nБошқа оилй ўқув юртларидан ҳам магистрларни турли лавозимларга ишга олиш таклифи ҳам тушган.


2016 йил 22 Martда киритилган. Рукни: Янгиликлар 1 193 марта кўрилган.\nЎзбекистон Республикаси Президентининг 2016 йил 9 февралдаги ПҚ-2487-сонли Қарори билан тасдиқланган “Соғлом она ва бола йили” Давлат дастурининг 9-бандида кўрсатилган Республиканинг экологик ноҳуш минтақаларида (Қорақалпоғистон Республикаси, Навоий, Қашқадарё, Сурхондарё вилоятларида ва бошқа вилоятларда) “Саломатлик” поездларини ташкил этиш йўли билан чекка туманларда яшовчиларга тиббий ва ижтимоий ёрдам кўрсатиш учун Тошкент – Навоий – Тинчлик – Конимех – Қара-қата – Мустақиллик – Қизилқудуқ – Бузаубай – Учқудуқ II – Тошкент йўналишидаги “Саломатлик” поезди 2016 йил 21-29 март кунлари ташкил этилди.\nМаълумот ўринида айтиб ўтиш жоизки, 2015 йил давомида Навоий, Сурхондарё ва Қашқадарё вилоятлари ҳамда Қорақалпоғистон Республикасига 3 маротаба “Саломатлик” поездлари ташкил этилган эди. Ушбу “Саломатлик” поездларининг мутахассислари томонидан 5857 нафар фуқаро чуқур тиббий кўрикдан ўтказилди. Тиббий кўрик билан бир қаторда “Саломатлик” поездининг фаолияти давомида вилоятдаги 100 дан ортиқ тиббий ва ижтимоий муассасаларга шунингдек, 8000 нафардан ортиқ ижтимоий ҳимояга муҳтож оилаларга манзилли равишда озиқ-овқат, кийим-кечак, дори-дармон, витамин, тиббиёт жиҳозлари, санитария ва гигиена воситалари жами 109,1 млн. сўмлик инсонпарварлик ёрдами кўрсатилди.\nНавбатдаги “Саломатлик” поезди учун “Ўзбекистон темир йўллари” АЖ томонидан махсус вагонлар тақдим этилиб, юқори малакали шифокорлар гуруҳи аҳолига зарур тиббий ва ижтимоий ёрдам кўрсатиш мақсадида 21 март куни соат 17:00 да Тошкент шимолий вокзалидан йўлга чиқди. Ушбу малакали шифокорлар билан бирга жойларда фонднинг Навоий вилояти кўчма тиббий-ижтимоий ёрдам бригадаси ходимлари ҳам аҳолига тиббий хизмат кўрсатади. Ушбу инсонпарварлик ёрдами 650,8 млн. сўмлик озиқ-овқат, кийим-кечак ҳамда дори-дармон ва тиббиёт анжомлари, тиббиёт жиҳозлари, санитария-гигиена воситаларидан иборат мурувват ёрдамларидан ташкил топган.\nТадбир хомийлари: Германия Федератив Республикасининг “Friedensdorf International”, “Tovarish – Hilfe fuer kinder” халқаро ташкилотлари, АҚШнинг “AmeriCares” и “Toms Shoes” халқаро ташкилотлари, “Дори-дармон” АК, МЧЖ “Reka med Farm” ҚК, “Navroz PTK” МЧЖ, “Baxtteks-farm” МЧЖ, “Tailor impeks” МЧЖ ва бошқалар.


Коронавирусдан вафот этган бемор фақатгина мутахассислар назоратида дафн этилади — ССВ - Халқ сўзи\n09:09 17 Август 2020 Жамият\nИнтернет тармоғида шифохонада вафот этган беморларнинг жасадини яқинларига топшириш жараёнига оид тарқалган миш-мишлар юзасидан шуни маълум қиламизки, бемор вафот этган тақдирда ҳеч қачон бирор шифокор уни шундай чиқариб яқинларига бериб юбора олмайди. Бундай ҳолат юз берган тақдирда, ўша ходимга нисбатан чора қўрилади.\n—Биринчидан, жасадни унинг яқинларига бериш жараёнига даволовчи шифокор аралашмайди. Иккинчидан, барча ишлар патологик анатомия муассасасида белгиланган тартибда бажарилади. Қолаверса, муассаса ходими жасадни ўрашдан олдин, албатта унинг юзини яқинларига кўрсатиб , аниқлик киритади. Барча жараёнлар ҳужжатда тўла акс этади, — дейди Республика патологик анатомия маркази директори, профессор Ражаббой Исроилов.\nҲурматли юртдошлар, айни вақтда барчамиз коронавирус хавфини яхши сезиб турибмиз. Уни бартараф этиш учун мамлакатимиз раҳбарияти ва соғлиқни сақлаш тизими мутасаддилари ҳамда ходимлари томонидан барча чоралар кўрилмоқда Шундай шароитда турли хил миш-миш ва асоссиз хабарларга ишониб қолмаслигингизни сўраб қоламиз.\nИнсонлар ҳаёти ва қадр қимматига дахл қилувчи ҳолатлар аниқланса, унга сабабчи бўлганлар қонун олдида жавоб беради. Асоссиз хабарлар тарқатиб, одамлар орасида ваҳима уйғотишга уринганлар ҳам ўз жазосини олади.


Инсон - тилсимотдир » "Оқдарё овози" газетаси\nИнсон - тилсимотдир\nФАКТЛАР ҲАҚИДА МАЪЛУМОТ\nУшбу қизиқарли маълумотлар сиз учун янгилик бўлади деган умиддамиз. Шаҳар қанчалик йирик бўлса, ундаги физик шароит шунчалик ёмонлашади. Англия ва Америкада ўтказилган тадқиқотларга қараганда йирик шаҳарлар аҳолиси ультрабинафша нурларини 30 фоизгача кам олади, шунингдек, шаҳарлар устида булутли кунлар қишлоқ ва адирларга қараганда 10 фоизга ортиқ.\nАксарият касалликлар, жумладан, юқумли хасталикларнинг тарқалиш даражаси шаҳарда қишлоқларга нисбатан кўпроқдир. Масалан, аҳолиси 1 миллиондан юқори бўлган шаҳарларда ўпка саратони билан касалланиш даражаси қишлоқларга қараганда 2 баробар юқори. Бронхит хасталиги қарийб 3 баробар кўпроқ учрайди. Асаб-руҳий тизими бузилиши билан кечувчи касалликлар эса 2,3 баробарга зиёд кузатилади..\nОрганизмдаги энг серҳаракат орган юракдир. Суткасига у 100 000 марта уриб, 350 литр қонни ҳайдайди.\nСоч толаси бир ойдан, бир неча йилгача тўкилмаслиги мумкин. Бир кунда 50-100 дона соч толаси тўкилиши нормал ҳолат ҳисобланади.\nКўз 4 сабабга кўра ёшланади: ҳиссий кечинмалардан (қувонч, ғам); рефлектор ёшланиш (кимёвий моддалар, газлар ва пиёздан) ўзини ҳимоя қилувчи ёшланиш (кўзга нимадир кириб кетганда); айрим касалликлардан ёшланиш (аллергия, кўз шамоллаши каби).\nЭркаклар аёллардан кўра 5 марта кам йиғлагани учун аёллардан кўра ўрта ҳисобда 7 йил кам умр кўради.\nЖаҳон соғлиқни сақлаш ташкилотининг берган маълумотларига кўра 12 ёшгача бўлган болаларнинг бир кунлик ёдга бўлган эҳтиёжи 50 -120 м гр, катта одамларда 150 м гр, ҳомиладор аёлларда эса 200 м гр.ни ташкил қилади.\nИнсон мияси организмга қабул қилинган кислороднинг 20%и , 50% глюкозани сингдириб олади ва умумий энергиянинг 20% ини ўзлаштиради. Айтганча, биз миянинг атиги 10 фоизини ишлатамиз деган фикр мутлақо хатодир, аслида биз миянинг барча қисмларини ишлатамиз ва у деярли ҳар доим фаол бўлади.\nКунинг маълум бир вақтида буруннинг иккита эмас, битта тешиги орқали нафас оламиз. Уларнинг фаол ҳолати ҳар 4 соат давомида алмашиб туради.\nИнсондаги барча мушакларнинг 25 %и юз ҳамда бўйин қисмида жойлашган. Шу сабабли ҳам мазкур соҳаларда мимика кучли бўлади.


Россия ТИВ: Токио Иккинчи Жаҳон уруши якунларини шубҳа остига олмоқда\n12:26 / 15.08.2015\nЯпониянинг Россия расмийларининг жанубий Курил оролларига ташрифи ҳақидаги фикрлари асоссиз бўлиб, расмий Токионинг Иккинчи Жаҳон уруши якунларини шубҳа остига олаётганлигини кўрсатади. Бу ҳақда Россия ташқи ишлар вазирлиги баёнот тарқатди.\nЯпониянинг Курил оролларига даъвогарлик қилаётгани ҳақидаги гап-сўзлар бир муддат илгари матбуотда пайдо бўлганди. Япония расмийлари ҳамда журналистларининг Курилда Россия томонидан амалга оширилаётган ишларга катта диққат қаратилиши ТИВнинг эътирозларига сабаб бўлмоқда.\n“Охирги пайтларда Япония томонидан РФ ҳукумати вакилларининг жанубий Курил оролларига сафари ҳақида асоссиз фикрлар айтила бошланди”, – дейилади ҳужжатда.\n“Яна бир бора эслатиб ўтмоқчи эдикки, ҳукумат аъзоларининг иш графигини яратишда биз Токионинг нуқтаи назарини эътиборга олмаймиз; “2016-2025 йилларда Курил оролларини (Сахалин вилояти) ижтимоий-иқтисодий ривожлантириш” федерал мақсадли дастури доирасида амалга оширилаётган бундай сафарлар давом этади”, – қўшимча қилди ТИВ.\n“Жанубий Курил оролларига бўлган асоссиз даъволарини оммавий тарзда баён қилаётган Япония Иккинчи Жаҳон урушининг якунларини биринчи марта шубҳа остига олиши эмас. Бундай хатти-ҳаракатлар айниқса бутун жаҳон ҳамжамияти учун муҳим сана – уруш тугашининг 70 йиллиги арафасида хавотирга сабаб бўлмоқда”, – хулоса қилинади ҳужжатда.


17.05.2018 19:30 0 1208\nҲазрат Мир Алишер Навоий ислом арконларидан, диний билимлардан етарлича хабардор бўлганларини яхши биламиз. Ҳазратнинг «Сирожул-муслимин» номли асари айнан ислом рукнларига бағишланган.\nКитобнинг битилиш сабабида келтирилишича, кунларнинг бирида бир самарқандлик ростгўй, билимдон зот Ҳазрат Навоийнинг ҳузурига келиб, Хожа Убайдуллоҳ Аҳрорнинг илтимосини етказади. Хожа Аҳрор Ҳазрат Навоийдан ислом динидаги рукнлар, фарз, суннат ва вожиб амаллар хусусида содда, ҳаммага тушунарли тилда назмий рисола битишни илтимос қилган эканлар.\nНавоийнинг ўзлари ҳам анча пайтдан бери худди шу мавзуда асар битишни режалаштирган эканлар. Шу боис тез кун асар ёзиб битказилади.\nБиз қутлуғ Рамазон ойида ушбу асардан олинган, рўза ҳақидаги парчаларни эътиборингизга ҳавола этамиз:\nЭрур тўртунчи (рукни) исломнинг савм,\nКи, ўтган кимсага тақво била явм.\nЧу рўза бўлди йилда бир ой,\nАнинг ижросида бўл нафсфармой.\nАни бил субҳдин то шом чоғлиқ,\nТаому шурбу шаҳватдин йироғлиқ\nТақво билан кун ўтказувчи кимса учун Исломнинг тўртинчи рукни рўзадир. Рўза бир йилда бир ойдир. Уни бажариш учун инсон ўз нафсини қўлга олиши керак бўлади. Шуни билки, тонг отганидан то шом киргунича, ейиш, ичиш ва жинсий яқинликдан узоқ бўлиш керак.\nЭрур бу рўзада ният санга фарз,\nВалекин неча авло айладим арз.\nНавофилда валс ниятни қилмоқ,\nСанга жоииздурур туштин бурунроқ.\nРўзадан аввал ният қилиш фарздир. Лекин имкон даражасида тушдан аввлроқ ният қилиш маъқул саналади.\nЧибин ё пашшадек ҳар жинси ҳосил,\nЭмас бўғзунгға кирса рўза ботил.\nАгар чивин ёки пашшадек нарсалар томоққа кирса рўза бузилмайди.\nТенгурса тил учун эмас анга пок.\nАқли комил кишилар туз ёки сиркани тил учи биан татиб кўрсалар бунинг зиёни йўқ.\nЯна улким, ҳижомат қилсаю қасд,\nҒам эрмас, рўзаға чун қилмамиш қасд.\nЯна ҳижома қилдирса, яъни қон олдирса бу ҳам рўзага зиён етказмайди.\nГар ўтмак тифл учун чайнар аноси,\nРаводур гар яна йўқтур ғизоси.\nВале билмак керактур ани макруҳ,\nКерак макруҳдин хотирда андуҳ.\nШунингдек она ўз боласига нон чайнаб берса, ўзи ютиб юбормаса, бу ҳам рўзани синдирмайди. Лекин бу макруҳ саналади. Имкон қадар макруҳ амалларга йўл бермаган яхшироқдир.\nУнутиб гар есанг, ичсанг эмас ғам,\nЭрур ул рўза боқий, эй мукаррам.\nБилмасдан еб-ичиб қўйса, кейин рўзани давом эттириб кетаверса, бунда ҳам рўзага зарар етмайди.\nШунингдек ҳазрат Навоий бу бобда рўзанинг каффортига ҳам алоҳида тўхталиб ўтганлар:\nАгар бебоклик ойини туздук,\nҒизонинг ғайри бирла рўза буздук.\nҒизо еб рўза улким, қилса зойил,\nВа ё нафси бўлиб шаҳватға мойил.\nКаффорат олтмиш мискинга итъом,\nЭрур ё олтмиш кун савми ноком.\nАгар ҳеч нарсадан андиша қилмасдан, овқат ё бошқа нарса билан қасдан рўзани синдириб қўйсак, яна кимдир таомланиб, шаҳватини қондириб, рўзани бузса, (бир кун учун) олтмиш нафар мискинни тўйдириши ёки олтмиш кун рўза тутиши керак бўлади.\nКим, ул кунларнинг ўлғай иттисоли,\nЙўқ эрса солим эрмас рўза ҳоли.\nВа ё бир банданинг кўнглин қилиб шод,\nАнга Тенгри йўлинда қилмоқ озод.\nШу тариқа рўза тутилмай қолган кунларнинг ўрнини тўлдириш мумкин. Акс ҳолда рўза мукаммал бўлмайди. Ё бўлмаса бир банданинг кўнглини шод қилиб, уни қулликдан қутқариш керак бўлади. Валлоҳу аълам!\nҲуқуқ 22/11, 16:22


Афғонистон ўтиш даври ҳукумати раҳбари Хомид Карзайга пайшанба куни уюштирилган суиқасдда гумон этилиб, 17 шахс хибсга олинди.\n29 октябр 2020, Тошкент вақти: 07:27\nХибсга олинганларнинг бари Афғонистон хавфсизлик хизмати ходимлари бўлишган.\nКарзайнинг таъкидлашича, содир этилган террорчилик ҳаракатлари Афғонистондаги вазиятни издан чиқараолмайди. Унга қарши Қандахорда уюштирилган муваффақиятсиз суиқасд ва Қобулдаги портлашлар аламзада террорчиларнинг иши. Қандахор губернатори Гул Оға Шерзай афғон лидерига уюштирилган суиқасдда толибларни айблади. Қобулда рўй берган кучли портлаш оқибатида жами 25 киши қурбон бўлди. Ҳозирда Афғонистон пойтахтида хафсизлик чоралари кучайтирилган. Шаҳар кўчалари ҳарбий патрул тарафидан қўриқланмоқда. Автомашиналарнинг ҳаракатланиши чекланган.\nИслом ахборот бошқармаси тарқатган хабарга кўра, бугун Афғонистон жанубий-шарқидаги Хост вилоятида маҳаллий этник гуруҳлар ўртасида рўй берган қуролли тўқнашувда камида етти киши қурбон бўлган, йигирмага яқини яраланган. Бироқ, бу хабар мустақил манбаалар тарафидан тасдиқланмади.


Кўча товламачиларининг 8та машҳур усуллари | LifeHaq.uz\nЧўнтаккесарлар ва тиланчилар – кўча товламачилиги соҳасидаги энг оддий касблар. Феноменал психологик ҳисга эга бўлган буюк комбинаторлар фуқароларнинг ҳамёнларини бўшатишнинг янада нозик усулларини ўйлаб топганлар.\n1. Илтимос, телефонингизни бериб туринг. Зарур қўнғироқ қилишим керак!\nЁнингизга бир одам келиб, битта қўнғироқ қилиб олиш учун телефонингизни сўрайди. Ўзининг аппарати кутилмаганда ўчиб қолган. Бечорага ёрдам берсак бўлар…\nТовламачи бегона телефондан ҳамёнингиз кўтара олмайдиган қийматга тенг қўнғироқни амалга оширади. Ёлғончи маблағни аввалдан ўзининг ҳисобига тушадиган йўлни қилади.\nНотаниш одамларга ҳеч қачон телефонингизни берманг, ҳаттоки бундан уялиб қолсангиз ҳам.\n2. Яхши курсда валюта айирбошлаймиз!\nБу усул 90-йилларда айниқса кенг тарқалган. Бир одам сизга валютани банкдагига нисбатан анча фойдали курсда алиштиришни таклиф қилади. Сиз рози бўласиз, бир-бирингизга пулларни берасиз ва синчковлик билан санаб бўлгач, битимдан ҳурсанд бўласиз.\nҚувончингиз олинган купюралар қалбаки эканлигини билиб қолгунингизгача давом этади. Уларнинг қиймати бир варақ қоғозникидан ошмайди.\nҲеч қачон пулни кўчада айирбошламанг!\n3. Бу сизга совға! Энди, марҳамат қилиб, эҳсон қилсангиз…\nБир одам қувонч билан ёнингизга келиб, сизга қандайдир буюмни узатади. “Олинг-олинг! Бу бепул! …дан совға”, – дея ишонтиради у. Сиз матоҳни оласиз ва нотаниш одамга мойилликни ҳис қиласиз. Бу одам ёқимли, табассум қиляпти, яхши гапларни гапиряпти. Унга чин қалбдан миннатдорлик билдирасиз…\nКутилмаганда у оҳангини ўзгартирмасдан сизга қандайдир эҳсон тўлаш таклифини айтади. Сиз рад қилиш мумкин эмаслигини ҳис қиласиз:\nахир сизга ҳеч қандай сабабсиз совға берган одамнинг истимосини ерда қолдириб бўлмайди.\nОнгингиз бунинг ёлғон эканлигини тушуниб турган бўлишига қарамай, жамият оқламаслиги қўрқуви эҳсон қилишга ундайди. Бироқ, нотаниш эҳсон қиймати адолатли одам учун ўта камлигини айтади. Товламачи сизни гўёки гипноз қилади ва сиз яна ҳамёнингизга қўл соласиз.\nБундай товламачилар ажойиб психологлардир. Улар характерингизни тезда ўрганиб, виждон ва айбдорлик ҳисси каби заиф томонларга босим ўтказади. Аксарият ҳолатларда улар билан суҳбатнинг бошланиши мағлубиятга айланади.\nАгар мулоқот бошланган бўлиб, суҳбатдошнинг мақсади сизга аён бўлса, унга совғани қайтариб беринг ва “Бу жуда ажойиб, аммо уни қабул қила олмайман” деб айтинг. Шунда психологик жиҳатдан воз кечиш осонроқ бўлади.\n4. Менга зудлик билан пул керак, фақат сиз ёрдам бера оласиз…\nНотаниш одамга зудлик билан пул керак, шунинг у ҳозироқ, масалан, автомобилини кулигили нархда сотишга тайёр. Техник паспорт ҳам бор, суратлар ҳам жойида, ҳаттоки тилхат ёзишга ҳам тайёр.\nБунга ишониш қийин, аммо кўпчилик чиндан ҳам рози бўлади: қандайдир қоғозга имзо қўяди, нотанишнинг телефон рақамини олади ва катта миқдордаги пул билан хайрлашади. Бундай ҳийлаларнинг сири товламачининг юксак маҳоратига боғлиқ. У суҳбатни сизда айбдорлик, уялиш, қўрқувга оид ёлғон ҳисларни уйғотадиган шаклда олиб боради.\nАслида “фақат сиз ёрдам бера оладиган” одам билан умуман суҳбат бошламаган маъқул. Сизга мурожаат қилаётган одамларга эътибор бермасдан ўтиб кетишга уялманг. Сиз уларнинг муаммоларини билишингиз шарт эмас.\nУнутманг, хушмуомалалик – сизнинг асосий душманингиз.\n5. Омадингизни синаб кўринг\nНотаниш одам сизга лотереяда ўйнашни таклиф қилади. Сиз телевизор ютиб оласиз. Соврин шундоққина қаршингиздаги қутининг ичида – олишингиз мумкин. Қандай омад!\nБироқ, аввал комиссия ёки қандайдир солиқни тўлаш керак. Қонунда белгиланган. Сиз рози бўласиз, товламачи ғойиб бўлади, қутининг ичидан ахлат чиқади.\nЛотереяда ўйнаманг! Ҳаттоки қонунийларида ҳам. Омад уни излаганларни ёқтирмайди.\n6. Ҳамён йўқолди\nТовламачиларнинг одатий усули. Сиз бехосдан кўчада пул тўла ҳамённи топиб оласиз. Бироқ, сиз билан бирга уни яна қандайдир йигитча кўриб қолади ва зудликда “совринни” тенг ярим бўлишни таклиф қилиб, пулнинг ярмини олади ва қочиб кетади. Бир зумда ҳамён эгаси билан бирга посбон пайдо бўлади…\nБу саҳна сизни ўта ноқулай вазиятга солиш учун ўйналади: ҳамённи сиз топгансиз, аммо ичидаги пул камайиб қолган. Қонун вакили нуфузи ва ҳуқуқий таҳдидлар билан сизга босим ўтказади. Сиз айбсизлигингизни исботлай олмасдан, ўз чўнтагингиздан товламачиларга тўлайсиз.\nБегона ҳамёнларга тегманг! Ҳаттоки яхши ниятда бўлсангиз ҳам! Агар шундай қилган бўлсангиз, буюмни идорага олиб бориш зарурлигини айтиб, пулни бўлишишдан бош тортинг. Посбон пайдо бўлганида ундан гувоҳномасини кўрсатишни талаб қилинг.\n7. Мени нарсамни синдирдингиз!\nКўчада ҳотиржам кетаяпсиз (ёки машинада) ва кутилмаганда уйнинг бурчагидан бир одам учиб чиқади. Сиз унга урилиб кетасиз, у йиқилади, сўнгра жаҳл билан сизга синган телефонни кўрсатади.\nБу одамнинг керакли вақтда керакли жойда бўлиб қолгани сир эмас. Товламачининг телефони сиз билан тўқнашгунча синиб бўлган, аммо сиз буни билмайсиз ва ўзингизни айбдор деб биласиз. Жабрланувчининг қаҳрли гаплари сизни шу ернинг ўзида хатони тузатишга мажбурлайди. Табиийки, молиявий шаклда.\nЗўрға узр сўраб, ҳеч нарса бўлмагандек йўлингизда давом этинг. Агар товламачи сизни таъқиб қилса, унга ариза ёзишни тавсия қилинг. Ким айбдорлигини идора аниқласин.\n8. Вой, мана бу ерингизда доғ!\nЁқимли қиёфадаги одам ёнингизга келиб, қандайдир баҳона остида тактил алоқага киришади. Эҳтимол, кўйлагингизда доғ бордир ва у қўлингиздан ушлайди, балки сизни таниши билан адаштириб, қучоқлаб олгандир. Кутилмаган ҳолатда ўзингизга келишингиз учун бир неча сония талаб этилади. Нотаниш одамга тушунтириш учун яна бир неча сония.\nЛекин, товламачига барча чўнтакларингизни пайпаслаб чиқиш учун шу вақт етарли. Аслида, у чўнтаккесар, аммо анча юқори даражадаги, чунки у ўз касбида манипуляция усулидан фойдаланади.\nОлғирнинг тактил яқинлашувига тезликда муносабат билдириш, яъни қўлидан ушлаб олиш ёки итариб юбориш керак. Асосийси – уялмаслик!\nТовламачиларда ноқонуний йўл билан бойишнинг яна кўплаб турли усуллари мавжуд. Хусусан, телефонга боғлиқ ҳийлалар кенг тарқалган. Ёши катта авлод ҳанузгача почта қутиларидаги совға сертификатларидан ҳурсанд бўладилар. Кўпинча ёлғончилар хонадонларга келиб, уй эгалари билан мулоқотга киришадилар ва қандайдир баҳона билан улардан пул ундирадилар.\nИжтимоий ҳулқ намунасининг бузилиши, туйғулар билан ўйнаш, виждонга босим ўтказиш – айнан шу усуллар оддий одамларни кейинчалик кўзида ёш билан тилга оладиган ҳаракатларни амалга оширишга ундайди.\nХушмуомалалигимиз, нотўғри гап айтиш ёки иш қилишдан қўрқишимиз товламачилар қўлида деярли ҳар қандай кўнгилнинг калитига айланади. Шунинг учун кўчада, минглаб нотаниш одамлар орасида аҳлоқ қоидаларига амал қилиш фикрини иккинчи даражага суриб, ўз хавфсизлигингизни биринчи ўринга қўйишингиз зарур.\n11/03/2021 11:15:41 34 0 Манба: lifehacker.ru


Италия терма жамоаси йиғинига 11 нафар ҳужумчи чақирилди\nИталия терма жамоасининг Евро-2020 саралаши доирасидаги Финляндия ва Лихтенштейнга қарши ўйинлар олдидан йиғинга чақирилган футболчилар рўйхати маълум бўлди.\nРўйхатдан «Сампдория»нинг 36 ёшли ҳужумчиси Фабио Квальярелла ҳам ўрин олган. У айни пайтда А Серия тўпурарлари рўйхатида 20та гол билан пешқадамлик қилмоқда. У 28та ўйинда, шунингдек, 6та голга ассистентлик ҳам қилган.\nШу билан бирга, бош мураббий Роберто Манчини «Ювентус»нинг 19 ёшли ҳужумчиси Мойзе Кинни ҳам таркибга жалб этган.\nДарвозабонлар: Жанлуиджи Доннарумма («Милан»), Сальваторе Сиригу («Торино»), Алессио Краньо («Кальяри»), Маттиа Перин («Ювентус»);\nҲимоячилар: Жорджо Кьеллини, Леонардо Спинаццола, Леонардо Бонуччи (барчаси – «Ювентус»), Кристиано Бираги («Фиорентина»), Кристиано Пиччини («Валенсия»), Жанлука Манчини («Аталанта»), Алессандро Флоренци («Рома»), Армандо Иццо («Торино»), Алессио Романьоли («Милан»);\nЯримҳимоячилар: Николо Барелла («Кальяри»), Брайан Кристанте, Лоренцо Пеллегрини, Николо Дзаньоло (барчаси – «Рома»), Стефано Сенси («Сассуоло»), Жоржиньо Фрелло («Челси»), Марко Вератти («ПСЖ»);\nҲужумчилар: Доменико Берарди («Сассуоло»), Федерико Бернардески, Мойзе Кин (иккаласи – «Ювентус»), Федерико Кьеза («Фиорентина»), Стефан Ал-Шаарави («Рома»), Кевин Лазанья («Удинезе»), Маттео Политано («Интер»), Фабио Квальярелла («Сампдория»), Винченцо Грифо («Фрайбург»), Чиро Иммобиле («Лацио»), Леонардо Паволетти («Кальяри»).\n«Скуадра адзурра» 23 март куни Финляндия, 26 мартда Лихтенштейн терма жамоаларини қабул қилади.\nА Серия. «Ювентус» қийинчилик билан ғалаба қозонди\nФонсека: «Замонавий футбол яхши футболчиларни ўлдирмоқда»


Давлат харидлари: олдин қандай эди, кейин қандай бўлди? - Халқ сўзи\n16:10 04 Июнь 2018 Иқтисодиёт\nТадбиркорлик, ишбилармонлик халқимиз ҳаётида азалдан муҳим ўрин тутиб, унинг ўзига хос анъаналари асраб-авайланган, бундай фазилатга эга кишилар қадрланган. Буни буюк Амир Темурнинг “Азми қатъий, тадбиркор, ҳушёр, мард ва шижоатли бир киши мингта тадбирсиз ва лоқайд кишидан афзалдир”, деган фикри ҳам тасдиқлайди.\nАйниқса, давлатимиз раҳбари томонидан 2017 — 2021 йилларда Ўзбекистон Республикасини ривожлантиришнинг бешта устувор йўналиши бўйича Ҳаракатлар стратегияси ҳаётга татбиқ этилгани буюк саркарданинг мазкур улуғ сўзлари долзарблигини янада оширди. Зеро, шу асосда қатор ташаббуслар ҳаётга татбиқ этилмоқда, муҳим ҳужжатлар қабул қилинаяпти. Бинобарин, тадбиркорлик ва ишбилармонлик соҳасига мутлақо янги муҳит, янги нафас ва янгича қарашлар кириб келаяпти, мавжуд ғов ва тўсиқлар олиб ташланаётир.\nЖорий йил 9 апрелда қабул қилинган “Давлат харидлари тўғрисида”ги Қонун ҳам бу борада ниҳоятда муҳим аҳамият касб этади. Сабаби, у давлат харидларинингасосланганлиги, молиявий маблағлардан фойдаланишнинг оқилоналиги, тежамкорлиги ва самарадорлиги, очиқлиги ва шаффофлиги, тортишувга асосланганлиги, холислиги, мутаносиблиги, ягоналиги ва яхлитлиги, коррупцияга йўл қўйилмаслигини таъминлайди. Пировардида соҳада тадбиркорларнинг соғлом рақобатини мустаҳкамлайди, давлат бюджети, марказлаштирилган манбалар ва давлат улушига эга бўлган корхоналар маблағларидан самарали фойдаланишга имкон яратади.\nВаҳолонки, мазкур Қонун қабул қилинишидан аввал мазкур соҳа 30 дан ортиқ норматив-ҳуқуқий ҳужжатлар билан тартибга солинар эди. Бунда давлат харидларининг яхлит тизими мавжуд эмас эди. Оқибатда турли тушунмовчиликлар, ҳуқуқий қарама-қаршиликлар вужудга келганди. Кўп босқичли келишувлар ва такрорловчи тартиб-таомиллар эса коррупцияга шароит яратиб, кўп вақт йўқотилишига сабаб бўларди.\nЯнги Қонунни ишлаб чиқишда эса давлат харидларини амалга оширишнинг амалдаги тажрибаси қаторида халқаро тажриба чуқур ўрганилди. Хусусан, БМТнинг Халқаро савдо ҳуқуқи бўйича Комиссиясининг (ЮНСИТРАЛ) модель қонунчилигининг асосий қоидалари, Европа Иттифоқи, АҚШ, Россия, Беларусь, Қозоғистон ва бошқа давлатлар қонунчилиги кўриб чиқилди. Халқаро ташкилотлар, молия муассасалари, эксперт ва бизнес-ҳамжамияти, вазирлик ва идоралар вакиллари билан муҳокамалар ўтказилди.\nПировардида бугунги кун талабларига тўлиқ жавоб берадиган ҳуқуқий ҳужжат яратилди ва барча босқичларда ҳар томонлама мукаммаллаштирилиб, амалиётга жорий этилди.\nЗотан, ушбу Қонун билан давлат хариди жараёнида очиқлик ва ошкоралик принципи қарор топди. Барча маълумотларни махсус порталда эълон қилиш амалиёти яратилди. Ҳисоб палатаси, Бош прокуратура, Лойиҳа бошқаруви миллий агентлиги ва Молия вазирлиги томонидан харид қилиш тартиб-таомиллари устидан мониторинг, давлат назорати ўрнатилган бўлса, фуқаролар, фуқароларнинг ўзини ўзи бошқариш органлари, ННТ ва ОАВ томонидан жамоатчилик назорати ҳам йўлга қўйилди.\nКўриниб турибдики, давлат харидларининг иқтисодиётдаги ўзига хос ўрни ва аҳамиятидан келиб чиққан ҳолда ушбу тизимни жорий этишга мамлакатимизда кечаётган ислоҳотларнинг ҳаракатлантирувчи кучи сифатида катта эътибор берилаяпти.\nХўш, Қонунда яна қандай янгиликлар ўрин олди?\nМасалан, унда давлат буюртмачисининг иккита янги категориялари – “бюджет” ва “корпоратив” буюртмачилари белгиланди. Бу борада ваколатли орган сифатида эса Ўзбекистон Республикаси Президенти ҳузуридаги Лойиҳа бошқаруви миллий агентлиги белгиланди. Ваҳолонки, илгари давлат харидлари соҳасида ваколатли орган мавжуд эмас эди. Бундан ташқари, айтиб ўтганимиздек, давлат харидларининг барча турлари учун махсус ахборот портали жорий этилди, электрон дўкон ва аукционда ғолибни аниқлаш автоматик тарзда электрон тизим орқали амалга ошириладиган бўлди. Махсус талаблар татбиқ этилмайдиган товарлар (ишлар, хизматлар) эса электрон дўкон орқали харид этилиши кўрсатиб ўтилди.\nБюджет буюртмачилари учун25 энг кам иш ҳақи(ЭКИҲ), йилига 2500 ЭКИҲдан ортиқ бўлмаган ҳолда, корпоратив буюрмачилар учун 250 ЭКИҲдан ортиқ бўлмаган лимитлар ўрнатилди. Авваллари эса электрон савдо орқали биржада фақат 10 – 13 товар, иш, хизматлар гуруҳи рўйхатига кирган, 100 минг АҚШ доллари қийматигача бўлган фақат биринчи даражада зарур бўлган товарлар харид қилинарди.\nТанлов эса савдолари ўрнатилган мезонларга жавоб берадиган товар (ишлар, хизматлар)нинг барча турларига татбиқ этилди. Илгари эса танлов савдоларини ўтказиш механизми фақат капитал қурилиш соҳасида амал қилар эди.\nАйни чоғда тендер танловлари учун бюджет буюртмачилари учун6000 ЭКИҲдан юқори, корпоратив буюртмачилар учун эса 25000 ЭКИҲ дан юқори бўлган сўм лимитлари ўрнатилди. Олдинлари тендер савдолари 100 минг АҚШ долларидан юқори бўлган суммада ўтказиларди. Ва мазкур жараёнлар, чунончи, харид қилиш тартиб-таомиллари устидан мониторинг ва назорат тартибга солинди.\nХулоса ўрнида айтганда, “Давлат харидлари тўғрисида”ги Қонуни миллий иқтисодиётда соғлом рақобат муҳитини янада ривожлантириш, тадбиркорлик субъектлари учун давлат харидларига тенг эркинлик яратиш,давлат секторини оптимал муддатларда товарлар (ишлар, хизматлар) билан самарали ва оқилона таъминлашга хизмат қилади ҳамда мамлакатда қулай инвестицион муҳитни шакллантириш жараёнини давом эттиради, халқаро рейтингларда Ўзбекистон кўрсаткичларини тубдан яхшилашда муҳим омилга айланади.\nЎзбекистон РеспубликасиМиллий гвардияси\nҲарбий техник институти\nкатта ўқитувчиси, майор.\nмазкур институт катта ўқитувчиси, майор.


Ўзбекистон автомобил саноати - 20 йил муборак! - 19.07.2016, Sputnik Ўзбекистон\nSputnik мухбирлари, маҳаллий автосаноатнинг мақтов ва ютуқларини яна бир бор санаб ўтиш ўрнига, автомобиллар оддий фуқаролар ҳаётини қандай ўзгартирганини... 19.07.2016, Sputnik Ўзбекистон\n15:19 19.07.2016 (янгиланди: 16:32 20.07.2016)\n© Autowp.ruИнтерьер Дэу Нексия\nSputnik мухбирлари, маҳаллий автосаноатнинг мақтов ва ютуқларини яна бир бор санаб ўтиш ўрнига, автомобиллар оддий фуқаролар ҳаётини қандай ўзгартирганини билишга ҳаракат қилишди. Бунинг учун улар маҳаллий автосаноатнинг харидорлари билан суҳбатда бўлишди.\nТОШКЕНТ, 19 июл — Sputnik. Бугун Ўзбекистон автомобил саноати ўзининг юбилейини нишонламоқда – 20 йил аввал, 1996 йилнинг мартида Асакадан биринчи автомобиллар чиқа бошлади.\nЎтган йиллар давомида маҳллий автомобил саноати ўзгариш, коррупция можаролари, ўсиш ва тушиш босқичларини босиб ўтди. Автосаноат – аҳолининг чин муҳаббатидан нафратигача бўлган қарама-қарши ҳис туйғуларини уйғотувчи соҳа бўлганлиги учун, энг кўп муҳокама қилинадиган мавзулардан бирига айланди.\nМенинг бўлка ноним\n1996 йилда Асака автомобил заводидан чиққан биринчи автомобил бу Дамас бўлди. Ташқи кўринишидан бўлка нонга ўхшаш бўлгани учун ушбу автомобил халқ орасида тезда “бўлка нон”, “буханка” номини олди.\nЎтган йили 62 ёшга тўлган, Андижонлик Равшан ака айтишига кўра, 1996 йилда, Жигули, Москвич ва Волгалар билан тўла Андижон кўчаларида Дамас бутунлай бошқа планетадан келиб қолгандек туюлар эди.\n“Совет йилларида машинага эга бўлиш бу катта ҳашам эди. Одатда, шахсий автомобилга фақат партия раҳбарлари ёки савдо соҳаси ходимлари эга эдилар. Ҳозир ҳам вазият тубдан ўзгарди дея олмайман, автомобил эгаларнинг кўпи мансабдор шахслар ва савдогарлар, лекин бугунги кунда автомобил анча оммабоплашди, ва бизнинг оила каби оддий оилалар ҳам уни сотиб олиши мумкин бўлди”, — дейди Равшан Сарварович.\nБиз бутун оиламиз билан ушбу чет эл мўъжизасини сотиб олиш учун уч йил емай-ичмай пул тўплаганимиз эсимда, дебйди суҳбатдошимиз.\nУни ҳовлига олиб келган кунимиз бутун маҳалла томошага келган эди. Янги автомобилнинг олдида икки улкан фараси, қулай салони ва ташқи кўриниши биз ўрганиб қолган (седан турдаги) автомобилларга ҳечам ўхшамас эди. Бизга у олдин фақат телевизордан томоша қилган ғарб ҳаётининг бир бўлагидек туюлар эди.\n“Биз Совет Иттифоқида тарбия олган одамлар бундай янгиликларни катта қизиқиш билан кутиб олардик. Бугунги кундаги ёшлар буни тушуниши қийин. Уларга ҳамма нарса муҳаё: хохласанг Apple телефони, хохласанг Samsung телевизори, хохласанг BMW автомобили. Бизда эса “Горизонт” телевизори ва канал алмаштириш учун омбир бўларди, холос. Дамас эса ўзга, муҳташам ҳаётнинг белгсидек эди, гўё”, — деб кулади Равшан ака.\nБу машина 15 йилдан ортиқ астойидил хизмат қилди. У Равшан аканинг кўп сонли оиласини – болаларини, набираларини, келин ва бошқа қариндош-уруғларини бозорларга, мактабларга, боғчаларга, тўй ва бошқа тадбирларга тинмасдан ташиди. Керак бўлганда ўндан зиёд одам, лиқ тўла юкни миқ этмасдан ташиди ва бирор марта панд бермади.\nЎзбекистонда энг оммавий касблардан бири бу – “киракашлик”. Олий маълумот керак эмас, озроқ машина ҳайдаш тажрибаси, ҳайдовчилик гувоҳномаси, ва йўловчини кўрганда бир зумда ўнг қатордан чапга ўтиш қобилияти бўлса бас. Фақат масаланинг бир муҳим томони бор. Бир неча юз минг километрни бирга босиб ўтадиган ҳамкор — автомобилни тўғри танлаш керак.\n“Таксист учун тўғри автомобил танлаш ўта муҳим. Совет даври автомобиллари ўз даврида яхши, бақувват ва камхаражат автомобил эди. Уларни ҳар қандай шароитда ишлатиш ва фақат болға ёрдамида тузатиш мумкин эди. Совет автомобиллар бензин кўпроқ харажат қилар эди, Иттифоқ тугаганидан кейин эса, уларга эҳтиёт қисмлар топиш ҳам мураккаблашди. Таксичилар учун эса — ушбу омиллар жуда муҳим. Шунинг учун мустақиллик йилларида киракашлар бирин кетин Ўзавтосаноат маҳсулотига ўта бошлашди”, — дейида тажрибали “таксист” Ренат.\n1990 йиллар бошида пайдо бўлган ўзбек автомобилларига Ренат дастлаб катта шубҳа билан қаради. Салобатли Волга ва бақувват Жигулилар олдида Нексия Дамас ва Тиколар жуда нозик, гуёки пластикдан ясалгандек туюлар эди. Эҳтиёж кучли бўлгани туфайли Ренат ўйлаб-ўйлаб Нексия олишга қарор қилди. Кейинчалик эса Нексия унинг севимли автомобилига айланди.\nБироз бесўнақай кўринишга эга бўлишига қарамасдан, кучли ва ишончли двигатели, шовқинсиз ва аниқ ишлайдиган узатмалар қутиси, энг ёмон сифатли йўлларга ҳам бардош берувчи юриш қисми (ходовая) га эга бўлган Нексия, кейинги йилларда барча киракашларнинг севимли автомобилига айланди. Бироз вақт ўтиб Нексия минган киракашлар нафақат шаҳар ичида балким шаҳарлараро йўловчи ташиш соҳасини ҳам бутунлай эгаллаб олишди. Ўтган 20 йил давомида Ўзбекистон ичида бир миллиондан ортиқ биринчи ва иккинчи авлод Нексия автомобиллари сотиб олинди. Буни ҳақиқий халқ муҳаббатини қозониш деса бўлади.\n“Албатта Жигулини Нексияга алмаштириш осон бўлмади. Иттифоқ автомобиллари жуда бақувват эди. Лекин ҳар бирининг ўз ютуқ ва камчиликлари бор. Бугунги кунда биринчи ишлаб чиқарилган Нексиялар, “катта ёшда” бўлишига қарамасдан жуда қадрланади. Уларнинг барча эҳтиёт қисмлари Жанубий Кореяда ишлаб чиқарилганлиги, халқ орасида уларни “ишончлироқ” деган номга сазовор қилган. Янги чиқарилаётган автомобилларни эса 1-2 йил ўтиб у ер-бу ерини тузатишга тўғри келади”, — дейди суҳбатдош.\nМашина – бу менинг кўзгудаги аксим\nҲайдовчилик – аёллар иши, деган фикрга бизнинг навбатдаги суҳбатдошимиз мутлақ қўшилмайди. Шаҳло – 16 йиллик тажрибага эга бўлган ҳайдовчи.\n“Автосаноатимизнинг яхши томонлари ҳам ва ёмон томонлари ҳам кўп. Лекин мени дом бир нарса жиғимга тегади – сотувда фақат оқ ёки кулранг рангдаги автомобиллар бўлиши. Кўк, қизил ёки бошқа ранглар фақат “байрам кунлари”. Оддий автомобилни салондан олиб кетиш мураккаб бўлган вақтда алоҳида опциялар буюртма бериш ҳақида гапирмаса ҳам бўлади. Биз аёллар эса, автомобилимиз бирор алоҳида хусусиятга эга бўлишини хохлаймиз”, — дейди Шаҳло.\nЎзининг оддий оқ Нексиясини пуштирангга бўяб, ёнида бир неча гул суратини чизиш учун Шаҳло бир неча ой давомида оқори малакали уста излади.\nШаҳлонинг сўзларига қараганда, ўзбек автомобилларини одамлар бозорда бошқа автомобиллар бўлмагани учун сотиб олмоқда. Бошқа чет эл маркаларини Ўзбекистонга олиб келиш жуда қимматга тушади. Шаҳлонинг фикрига кўра, чет эл автомобиллари учун кичик бир дарча очилганда ҳам – бу маҳаллий автосаноатга ижобий таъсир кўрсатган бўларди.\n“Бизнинг ишлаб чиқарувчилар рақобат нималигини унутиб қўйишган. Улар одамларда бошқа танлов йўқлиги ва давлат имтиёзларидан фойдаланишади. Бунинг натижасида эса сифат назорати пасайиб бормоқда, ишлаб чиқарувчида эса бирор янги маҳсулот чиқаришга туртки йўқ. Шундоқ ҳам сотиб олишаётган бўлса, нима кераги бор — деб ҳисоблайди улар. Менинг фикримча Ўзбекистонликларга тежамли ва арзон автомобиллар керак, “Орландо”, “Малибу” ёки “Эпика” эмас”, — деб жиғабийрон бўлади Шаҳло.


Уҳанда коронавируснинг иккинчи тўлқинига йўл қўймасликка ваъда берилди\n2019 йил охирида коронавирус тарқалиши бошланган Уҳан шаҳрида сўнгги кун ичида 5 та коронавирусга чалиниш ҳолати қайд этилди. Шу муносабат билан маҳаллий ҳокимият шаҳарда коронавирус тарқалишининг иккинчи тўлқинига йўл қўймасликка ваъда берди.\nМаълум қилинишича, Хитойда сўнгги бир кун ичида коронавирусга 17 киши чалинган, улардан 7 нафари хориждан келган. Жумладан, Уҳанда 29 ёшдан 81 ёшгача бўлган 5 кишида коронавирус қайд қилинган. Уларда касаллик аломатлари бўлмаган. Ундан бир кун аввалроқ шаҳарда 3 апрелдан бери илк бор коронавирусга чалиниш ҳолати қайд этилгани маълум қилинганди.\n“Айни вақтда шаҳарда вирусга қарши қатъий чоралар кўрилмоқда. Биз эпидемиянинг такрорий тўлқинига қатъиян йўл қўймаймиз”, дейилган Уҳаннинг гигиена ва соғлиқни сақлаш масалалари бўйича қўмитаси баёнотида. Қўмитада таъкидланишича, ҳокимият вазиятни нормаллаштириш учун “пухта ўйланган чоралар”ни амалга оширмоқда.


Норма маслахатчи / 2020 йил / № 15 / Қонунчиликдаги янгиликлар\nХусусий амалиёт билан шуғулланувчи нотариус ўзининг касбий мажбуриятларини амалга ошириши натижасида жисмоний ва юридик шахсларни зарар кўришдан ҳимоя қилиш мақсадида фуқаролик жавобгарлигини суғурта қилиши шарт. Бу хусусий нотариал фаолиятни амалга ошириш шартларидан биридир. Нотариус суғурта шартномасини тузмаса, бу унинг лицензиясини тўхтатиб туриш учун асос бўлади.\nҚонун ҳужжатларига зид нотариал ҳаракатни амалга ошириш (ҳаракатсизлик) натижасида жисмоний ёки юридик шахсга мулкий зарар етказилганлиги далили суғурта ҳодисаси деб тан олинади. Зарар етказилганлиги далили суд томонидан белгиланади ёки нотариуснинг ўзи томонидан тан олинади.\nФуқаролик жавобгарлигининг қуйидагилар оқибатида юзага келиши суғурта ҳодисаси ҳисобланмайди:\n♦ нотариусга ёлғон маълумотлар, ҳақиқий бўлмаган ёки сохта ҳужжатлар тақдим этилиши;\n♦ нотариал ҳаракат ҳуқуқ ва қонуний манфаатларига таъсир кўрсатиши мумкин бўлган учинчи шахсларнинг йўқлиги ёки мавжудлиги билдирилмаган бўлса.\nТошкент, Нукусда ва вилоятларнинг маъмурий марказларида хусусий амалиёт билан шуғулланувчи нотариуслар фаолиятини ташкил этиш учун мажбурий суғута шартномаси бўйича суғурта суммаси камида 1 000 БҲМ, бошқа аҳоли пунктларида эса камида 500 БҲМни ташкил этади.\nНотариус 1 йил муддатга мажбурий суғурта шартномасини тузиш учун суғурта компаниясини ихтиёрий танлайди. Суғурта мукофоти миқдори тарафларнинг келишувига кўра белгиланади, бироқ суғурта шартномасида белгиланган суғурта суммасининг 1%идан кам бўлмаслиги керак.\nНотариус зарар кўрган шахсга суғурта товонини тўлаш учун суғурта компаниясига қуйидаги ҳужжатларни тақдим этади:\n♦ тасдиқланган шаклдаги ариза;\n♦ тасдиқловчи ҳужжатлар илова қилинган зарарни қоплаш тўғрисидаги талаб ёки суднинг қонуний кучга кирган қарори;\n♦ наф олувчининг шахсини тасдиқловчи ҳужжат ёки юридик шахс вакилига берилган ишончнома;\n♦ етказилган зарарнинг олдини олиш ва (ёки) камайтириш чораларини кўриш билан боғлиқ харажатларни тасдиқловчи ҳужжатлар.\nҲужжат Қонун ҳужжатлари маълумотлари миллий базасида (lex.uz) эълон қилинган ва 4.04.2020 йилдан кучга кирган.


Ўғирланган бола билан чиқиндихонада яшаётган хаста аёл қўмитадан ёрдам сўради - zarnews.uz\nЎзбекистон Хотин-қизлар қўмитасини кутилмаган ҳолатлар, вазиятлар макони дейиш мумкин. Бу ерга турфа тақдирга эга, турли ўй-ниятдаги инсонлар, асосан, аёллар нажот излаб келишади. Балки шу туфайлидир, бу ерда кутилмаган ҳодисаларга тез-тез дуч келинади.\nЯқинда қўмита ходими Феруза Орипова бир воқеа ҳақида ҳикоя қилиб берди.\n“Тонгги соат 7 лар атрофида ишга шошиб тургандим, бирдан телефоним жиринглади. Психолог Шоира Исоқова экан, хавотир билан сўз бошлади:\n— Феруза, узр сизни безовта қилдим, ишга шошаётгандирсиз? Менга ҳам ҳозир танишларим қўнғироқ қилиб, “Шоира опа, биз яшаётган уй яқинидаги чиқиндихонада бир аёл 1-2 ёшлар атрофидаги бола билан яшаяпти. Бола тинимсиз йиғлайди, она эса “Қашқадарёликман, даволанишим керак, болани детдомга топшираман” дейди. Нима қилсак экан шу бўйича?” деб сўрашяпти. Шунинг учун дарров сизга телефон қилдим.\n— Шоира опа, ўшаларга айтинг, бизнинг 1146 рақамли “Ишонч телефони”мизга чиқиб, воқеа ҳақида батафсил маълумот беришсин. Она-бола ҳали ҳам чиқиндихонада бўлса, Ўзбекистон Хотин-қизлар қўмитасига зудлик билан юборишсин, — дедим мен Шоира опага ва хаёлимдан “Қайсидир қийналган аёл Тошкентга келиб, даволанмоқчи бўлса, имкон тополмадимикин ёки ўзи асл мақсади боласини меҳрибонлик уйига топширишмикин? Ундай бўлса, нега шунча вақтдан буён чиқиндихонада яшаб юрган экан-а?” деган фикрлар ўтди.\nЎша куни соат 10:00 лар атрофида қўмитада давом этаётган қабул пайти жисмоний ва юридик шахслар мурожаатлари билан ишлаш бўлими бошлиғи Озода Исломованинг қабулига ўзини “қашқадарёликман”, дея таништирган аёл қўлида кичкина бола билан кириб келди. Суҳбат жараёнида аёлнинг ўзини тутиши, болага нисбатан ўта совуққон эканлиги ва ёши катталиги, болани аввалига ўз фарзандим деб таништириб, кейин эса бировнинг боласи дейиши, саволларга узуқ-юлуқ жавоблар бериши Озодахонда шубҳа уйғотади. У вазиятга ойдинлик киритиш мақсадида Қашқадарё вилоятига қўнғироқ қилиб, аёл ҳақида маълумот сўрайди.\nМаълум бўлишича, бу аёл аслида руҳий касал бўлиб, ҳақиқатан ҳам бола уники эмас экан. Аёл синглисининг фарзандини ўғирлаб келган бўлиб, бечора ота-она 2 кундан буён боласини қидираётган, ҳатто уни топиш учун вилоят ички ишлар бошқармаси ҳам “оёққа турган” экан. Болакайнинг онаси эса хавотир ва қўрқувдан аҳволи ёмонлашгани маълум бўлди.\nШу куни Қашқадарё вилояти хотин-қизлар қўмитаси раиси тезкор чора кўриб, аёл ва бола учун машина юборди. Болакай онасининг қўлига соғ-омон топширилди. Хаста аёл эса даволаниш учун шифохонага ётқизилди”.\nЧиндан ҳам, лоқайдлик инсониятни жаҳолатга етаклайди, ҳушёрлик эса тинчлик ва хотиржамликка сабаб бўлади. Агар аёлни ўша чиқиндихонада кўрганлар хабар бермаганида, уларни анча вақт боқишмаганида, Ўзбекистон Хотин-қизлар қўмитасига кузатиб юборишмаганида, қандайдир салбий воқеа содир бўлиши мумкин эди. Психолог Шоира Исоқова, қўмита ходимлари Феруза Орипова ҳамда Озода Исломованинг вазиятни тўғри баҳолаб, ўз вазифасига масъулият билан ёндашгани боис балки, юз бериши муқаррар бўлган бир фожианинг олди олиниб, ҳаммаси яхшилик билан якунланди.\n"Ҳаммамиз ҳамиша ана шундай ҳушёр бўлайлик", дейилган Ўзбекистон Хотин-қизлар қўмитаси матбуот хизмати хабарида.\nТеглар: Аёл чиқиндихона\nХитой коронавирус ичимлик суви АҚШ Ургут тумани Эрон банк Сенат Афғонистон Россия абитуриент Трамп


Мактабгача таълим муассасаси бўлим мудирининг муаммо ечимини ортга суришдан муддаоси не? | O'zLiDeP\nМактабгача таълим муассасаси бўлим мудирининг муаммо ечимини ортга суришдан муддаоси не?\nОлтинкўллик Зуҳрохон Саттарованинг куйинганича бор. Бугун мамлакатимизда ташаббускор, иш ўринлари яратаётган, инновацияларни ҳаётга жалб қилаётган тадбиркорлар қўллаб-қувватланаётган бир пайтда бу ишбилармон аёлнинг ҳақ-ҳуқуқлари поймол этилаётганини ким, қайси мутасадди қандай изоҳлайди? Балки бу саволга жавоб беришга Олтинкўл туман мактабгача таълим бўлими мудири М.Абдусаломова кўпроқ “ҳақлидир”...\nХуллас, бошидан бошлаймиз. O‘zLiDeP Олтинкўл туман кенгаши раисининг аёллар масалалари бўйича ўринбосари Зуҳрохон Саттарованинг мактабгача таълим соҳасидаги тажрибаси анчагина. Туманнинг Сарой-1 маҳаллсида жойлашган собиқ Сарой қишлоқ врачлик пункти биносини “ноль” харид қийматида берилиши тўғрисидаги эълон давлат шерикчилиги асосида нодавлат мактабгача таълим муассасасини ташкил этиш мақсадида юрган Зуҳрохон учун айни муддао бўлди.\nУнинг ташаббусини қўллаб-қувватлаган туман ҳокимининг 2018 йил 27 мартда 293-сонли қарори қабул қилинди. Мазкур қарор асосида тадбиркор барча зарурий ҳужжатларни тайёрлади. Эзгу иш тез қулоч ёзди. “Кўзмунчоқ болажон” номидаги нодавлат мактабгача таълим муассасаси устави, муҳри, штампи, “Халқ банки”нинг туман бўлимидан очилган ҳисоб рақами, лойиҳа ишланмалари, техник шарт, техник хулосалар – барчаси расмийлаштирилди.\nСобиқ Сарой ҚВП биносининг асл ҳолатидаги суратлари олинди ва қурилиш ишлари жадаллик билан бошлаб юборилди. Туман ҳокимининг 2019 йил 9 февралдаги 130-сонли қарори билан ушбу нодавлат мактабгача таълим муассасасига қўшимча ер майдони ажратилди. Муассаса кенгайтирилди. Биргина масала қолди. У ҳам бўлса, мактабгача таълим вазирлиги билан тадбиркор ўртасидаги битимга имзо қўйилиши керак, холос. Ушбу вазифа туман мактабгача таълим бўлими томонидан ҳал этилиши жоиз. Кўпи кетиб, ози қолганига ишонган тадбиркор бироз эрта қувонган экан. Бу ишга масъул мудиранинг парвойи фалак.\nБир йилга яқин муддатда ҳам ҳал бўлмаётган муаммо юзасидан тадбиркорнинг O‘zLiDeP депутатлик гуруҳи аъзоси А.Абдуллаевга қилган мурожаати бўйича мутасадди ташкилотга сўров юборилди. Лекин депутатлик сўровига жавоб йўқ. “Ана-мана”дан бошқасига ўтолмаётган мутасаддининг мазкур масалани муаммо қилиб “ушлаб” туришидан муддао не?


Рамзан Қодировга суиқасд уюштирмоқчи бўлган жангари қўлга олинди! - 22 Февраля 2019 - Yangiliklar Olami - www.SherlarUz.CoM - SMS SHERLAR, SEVGI SHERLARI, YANGI\nГлавная » 2019 » Февраль » 22 » Рамзан Қодировга суиқасд уюштирмоқчи бўлган жангари қўлга олинди!\nРамзан Қодировга суиқасд уюштирмоқчи бўлган жангари қўлга олинди!\nМоскванинг Самарқанд булварида келиб чиққан жанжал чоғида 52 ёшли озарбайжонлик Ғариб Оруджевни ўлдирган террорчи «Неолит» кафесида қўлга олинди. Суриштирувлардан сўнг Лорс Хамиев исмли бу жангарининг Рамзан Қодировга ҳам суиқасд уюштирмоқчи бўлгани маълум бўлди. Душанба куни суд уни ҳибсга олган.\nЭслатиб ўтамиз, 15 февраль куни бир гуруҳ чечен миллатига мансуб жангарилар ниқоб тақиб, қўлларида қурол билан озарбайжонликлар кафесига бостириб киришган ва қуролли отишма уюштиришган.


Озарбайжонлик адиб Юнус Ўғузнинг тарихий романи ўзбек тилида чоп этилди – Газета.uz\nФото: Собир Салим\nОзарбайжонлик адиб Юнус Ўғузнинг тарихий романи ўзбек тилида чоп этилди\nТошкентда озарбайжонлик таниқли ёзувчи ва драматург Юнус Ўғузнинг «Малика ва жодугар» китоби тақдимоти бўлиб ўтди.\n16 ноябр 2015, 14:06 Маданият\n13 ноябрь куни Алишер Навоий номидаги Ўзбекистон миллий кутубхонасида озарбайжонлик таниқли ёзувчи ва драматург Юнус Ўғузнинг «Малика ва жодугар» китоби тақдимоти бўлиб ўтди. Тадбирда асар муаллифининг ўзи ҳам иштирок этиб, ўзбек китобхонлари саволларига жавоб берди.\n«Малика ва жодугар» романида Озарбайжон тарихининг энг мураккаб палласи — Сафавийлар давлати инқирозига оид воқеалар қаламга олинган. Муаллиф Мозандарон маликаси Хайринисонинг кечмиши орқали сафавийлар сулоласининг инқирози, сарой фитналари, адолат ва эътиқод йўлидаги курашларни очиб берган. Асарни шоир ва таржимон Усмон Қўчқор ўзбек тилига ўгирган.\nОзарбайжон адиби Юнус Ўғуз.\n«Ҳозирга қадар туркий халқлар тарихига оид бир қатор романларим чоп этилди. „Малика ва жодугар“ асари ҳам шу туркумдаги романлар сирасига киради. Тарихий мавзуга кўп мурожаат қилишимнинг боиси бор: асарларим орқали туркий халқларнинг дунё тамаддунидаги беқиёс ўрнини кўрсатиб беришни хоҳлайман», — дейди ёзувчи Юнус Ўғуз.\nБугунги кунгача қадар адибнинг «Аттила», «Амир Темур», «Шоҳ Таҳмосиб», «Нодиршоҳ» каби тарихий романлари жаҳон тилларига таржима қилиниб нашр қилинган. «Амир Темур» номли икки китобдан иборат дилогия 2013 йили Тошкентда ҳам чоп этилган.\n«Бошқа туркий миллатлар қатори ўзбек халқи ҳам дунё цивилизациясига улкан ҳисса қўшган, буюк тарих яратган. Мен ўзбекларнинг тарихини ўз тарихим деб биламан. Улуғ саркарда ва ҳукмдор Амир Темур ҳақидаги романим ўзбек халқининг шонли тарихига эҳтиромим ифодасидир», — дейди озарбайжон адиби.\nТақдимотда қайд этилишича, ёзувчи «Малика ва жодугар» романида ҳам тарихий ҳақиқат ва бадиий тўқимани маҳорат билан уйғунлаштира олган.\nҲайдар Алиев номидаги Озарбайжон маданият маркази раҳбари Самир Аббосов.\n«Озарбайжон ва ўзбек халқи муштарак ўтмиш ва уйғун маданиятга эга. Халқларимиз кўп асрлардан буён дўсту қардош бўлиб яшаб келади. Айниқса, икки давлат мустақилликка эришганидан кейин ҳамкорлик янги босқичга кўтарилди. Адабиёт ва санъат эса асрлар мобайнида халқларимиз ўртасида маънавий кўприк бўлиб келган. Шу маънода, ёзувчи, драматург ва файласуф Юнус Ўғуз ўз ижоди билан дўстлигимизни мустаҳкамлашга хизмат қилмоқда», — дейди Ҳайдар Алиев номидаги Озарбайжон маданият маркази раҳбари Самир Аббосов.\n«Малика ва жодугар» романи тақдимоти INFOLIB-2015 тадбири доирасида Ҳайдар Алиев номидаги Озарбайжон маданият маркази ва Алишер Навоий номидаги Ўзбекистон миллий кутубхонаси томонидан ташкил этилди.\nСобир Салим 10 691


Энди сайёҳлар Ўзбекистон визаси билан Қозоғистонга, Қозоғистон визаси билан Ўзбекистонга келиши мумкин - Zamin.uz\n01:50 / 17.11.2018\nФото: Қозоғистон Бош вазири матбуот хизмати\nМазкур ҳужжат Чимкент шаҳрида икки давлат вакиллари иштирокида бўлиб ўтган Ҳудудлараро биринчи форумда қабул қилинди, дея хабар бермоқда "Халқ сўзи" нашри.\nДавлатлар ўртасидаги ўзаро савдода ижобий ўсиш кузатилаётир. 2018 йилнинг дастлабки тўққиз ойида товар айланмаси 2 млрд. доллардан зиёдни ташкил этгани, бу ўтган йилнинг шу давридагига нисбатан 40 фоиз юқорилиги бунинг тасдиғидир.\n“2018 йил якунига кўра, прогнозларга мувофиқ, ўзаро савдо ҳажми 3 млрд. долларга етади. Давлат раҳбарлари савдо ҳажмини янада кўпайтириш салоҳиятини инобатга олиб 2020 йилгача товар айланмасида 5 млрд. долларлик натижага эришиш вазифасини қўйишган ”, - деди у.\nЎз навбатида саноат, қурилиш, транспорт, транзит, туризм каби соҳалар ўзаро муносабатларнинг устувор йўналишлари эканлиги таъкидланди.\nЎзбекистон бош вазири ўринбосари А.Раматов икки давлат ўртасидаги шериклик алоқалари мустаҳкам асос ва узоқ муддатли истиқболга эга эканлигини билдирди. Айни пайтда Ўзбекистон иқтисодиётининг турли секторларида Қозоғистон капитали иштирокида 260 та корхона фаолият юритяпти. Қозоғистонда Ўзбекистон йили ўтказилаётгани барча жабҳалардаги ҳамкорликни янада кучайтиришга хизмат қилмоқда.\nШундан сўнг иштирокчилар “Корме” кўргазма мажмуасига ташриф буюришди. У ерда икки мамлакатнинг автосаноат, кимё, тўқимачилик, ёғочни қайта ишлаш саноати маҳсулотлари намойиш этилди. “Замин” янгиликларини “Facebook”да кузатиб боринг\n“Ўзбекистонда Қозоғистон йили”ни ўтказиш масаласи муҳокама қилинди\n13-01-2019, 09:20, Жамият\nЎзбекистон ва Қозоғистон ўртасида ягона виза жорий этиладими?\n26-10-2018, 21:15, Жамият\n23-04-2018, 18:53, Жамият\n15-03-2018, 12:10, Жамият\nШавкат Мирзиёев Қозоғистонга борди\n29-04-2017, 16:10, Жамият\n24-02-2017, 08:40, Жамият\nЯнгиликлар » Жамият » Энди сайёҳлар Ўзбекистон визаси билан Қозоғистонга, Қозоғистон визаси билан Ўзбекистонга келиши мумкин


Тошкентда Криштиану Роналду соврини махсус танлов ғолибига топширилди\nЭнди Роналду билан яратилган чекланган сериядаги янги Clear шампуни билан ҳар бир инсон ўзини футбол афсонасидек ҳис қилиши мумкин. Маҳсулот ишлаб чиқарилишида Криштиану шахсан иштирок этган ва ўз дастхатини қолдирган.\nЯнги Clear иккиси бирда – лаванда, апельсин ва лаймли цитрус ноталари ҳамда зираворлар уйғунлигидаги пачули ва оқ мушк ҳидлари билан бойитилган эркакларга хос ифори билан ўзгачадир.\nФормуланинг ўзи ҳам мукаммаллаштирилган. Денгиз тузи билан бойитилган шампунь бош териси ва сочни ҳатто бактериялардан ҳам чуқур тозалайди.\nҚадоқ дизайни Герман Ли томонидан ишлаб чиқилган, у ёрқин бўёқлар билан шиддатли паттернни қўллайди, бу эса қадоққа замонавийлик ва ёрқинлик бағишлайди.\nШампуннинг чекланган серияси чиқилиши шарафига Роналду 200та олтин Clear совринига шахсан дастхат қўйиб чиқди.\nБу – жонли афсонанинг фан-жамоаси ўз орзулари рўйхатига яна бир пункт қўшиб қўйишларига ажойиб сабаб бўлди. Юртимиз фанатлари учун аҳамиятлиси, ушбу совринлардан бири Ўзбекистонга келтирилди.\nСовринни қўлга киритиш учун конкурсда иштирок этиш ва Криштиану тўғрисидаги саволларга тўғри жавоб бериш керак эди. Футбол мухлислари фаол қатнашган конкурсда Абдуллоҳ Турғунов ғолиб бўлди.\nБиз Абдуллоҳни ғалаба билан яна бир бор табриклаймиз! Ахир совринда Криштианунинг шахсан ўзи имзолаган соврин бор ва бу соврин –Ўзбекистонда ягона!\nШундан сўнг Роналду ва Clear'нинг янги чекланган сериядаги маҳсулоти яна ҳам оммалашди, айниқса ижтимоий тармоқларда кўплаб муҳокамаларга сабаб бўлди. Шундан сўнг тармоқнинг фаол фойдаланувчиларига Clear томонидан сюрприз – Clear by Ronaldo янги шампуни ва 7 рақамли шахсий поло ҳамда Криштианунинг шахсий мактуби, шунингдек сканерланганда мукофотни тўлдирилган реалликда кўриш мумкин бўлган AR карточкаси солинган махсус бокслар тарқатилди.\nҚутиларни олганларнинг кўпчилиги энди фақат Clear шампунларидан фойдаланишларини эътироф этишди. Энг асосийси, Роналдунинг Clear шампунидан фойдаланиб кўрмоқчи бўлсангиз, сизда бундай имконият бор, чунки энди у Ўзбекистондаги дўконларда ҳам мавжуд.\nМаҳсулот ҳақида батафсил маълумот учун инстаграм саҳифа: @clear_uzbekistan


13:43 16.09.2017 (Янгиланган 16:32 18.09.2017) Ҳавола олиш\nТОШКЕНТ, 16 сен — Sputnik. Ўзбекистонда амалга оширилаётган валюта ислоҳоти республикага янада самарали иқтисодиётга ўтиш имконини беради, деб хабар қилмоқда Халқаро валюта фонди матбуот хизмати.\nХабар қилинишича, ХВФнинг Яқин Шарқ ва Марказий Осиё бўйича департаменти директори Жихад Азур 14-16 сентябр кунлари Тошкентда бўлиб, Ўзбекистондаги қатор расмий идора ва ташкилотлар вакиллари билан учрашувлар ўтказган. Учрашувларда мамлакатдаги иқтисодий вазият ва ўтказилаётган ислоҳотлар, хусусан, алмашув курсларини унификация қилиш ва валюта бозорини либераллаштириш бўйича тадбирлар муҳокама қилинган.\n"Ўзбекистон иқтисодий ислоҳотларни амалга ошириш жараёнида кўплаб тўсиқларни бартараф этишига тўғри келади, лекин мазкур ислоҳотлар мамлакатга янада самарали ва охир-оқибат ривожланган иқтисодий тизимга ўтиш имкониятини беради", — деган Азур ўз баёнотида.\nАзур шунингдек, мамлакат ҳукуматини минтақавий ҳамкорликни ривожлантириш ва ҳудудий савдони кенгайтиришга қаратилган саъй-ҳаракатларини қизғин олқишлаган ҳамда ХВФ Ўзбекистон билан ҳамкорлик қилишга тайёрлигини билдирган.\nЭслатиб ўтамиз, Ўзбекистонда 5 сентябрдан бошлаб резидент жисмоний шахслар алмаштириш пунктларида валютани чегараланмаган миқдорда сотиш ҳуқуқига эга бўлдилар.\nМарказий банк 5 сентябрдан сўмни деярли икки бараварга девальвация қилди. Илгари мамлакатда турли валюта курслари амал қилар, хусусан, "қора" бозор ва Марказий банк курси ўртасидаги тафовут икки баравар эди.